
Kîjan bajar dibe xwedî balafirgehek navnetewî? 


Amed an Hezex? 


Bi salan e ku Kurdên Bakurê Kurdis- 
tanê li benda wê yekê ne ku êdî 
mecbûrî firîna di ser balafirgehên 
bajarên wek Stenbolê û Enqereyê 
nebin, dema ku bixwazin ji Ewrû- 
payê, anjî ji Başûrê Kurdistanê, bifi- 
rin Bakurê Kurdistanê. Tevî ku di 


van salên dawî de hejmara kesên ku 
ji derveyî Tirkiyê dixwazin bifirin 
Bakurê Kurdistanê û Amedê bi tay- 
betî, bi awayekî berbiçav zêde jî 
dibe, lê balafirgeha Amedê hîn jî es- 
kerî ye û tenê ji bo seferên nava Tir- 
kiyê hatiye vekirin. Mêvan û 


geştyarên Amedê mecbûr dibin ku 
bi rêya balafirgehên din yên Tirkiyê 
destpêkê xwe bighînin Tirkiyê û ji 
wir berê xwe bidin Amedê. Tevî 
gelek hewldanên sazî û rêxistinên 
Kurdan, dewletê heta niha rê ne- 
daye ku Amed bi rêya balafirgehek 


navnetewî bi derve bê girêdan. Niha 
jî diyar bû ku li nêzîkî bajarokê He- 
zexê yê ser bi Şirnexê balafirgehek 
navnetewî tê avakirin. Lê çima li He- 
zexê û ne li Amedê? Rûdaw li ber- 
siva vê pirsê geriya. 

Rûdawê dostekî nêzîk winda kir 

Kurdistan ji bo Cewher Namiq şînê digre 


Almanya (Rûdaw) - Başûrê 
Kurdistanê ji ber koça dawî ya 
têkoşer û siyasetmedarê Kurd 
yê naskirî Cewher Namiq 3 
rojan şînê digire. Cewher Namiq 
ku yekemîn serokê Parlamena 
Kurdistanê bû, di roja 
22.03.2011 li nexweşxaneyeke 
paytexta Swêdê Stockholmê çû 
ser dilovaniya xwe. Rûdaw hewl 
da ku ji bo bidestxistina agahi- 
yên zêdetir derbarê koçkirina 
Cewher Namiq de xwe bighînî 
birayê wî Yawer Namiq, lê wî 
nexwest ti daxuyaniyekê bide 
çapemeniyê. Têvî vê yekê jî nav- 
borî piştrast kir ku Cewher 
Namiq "ji ber nexweşiyekê koça 
dawî kiriye, ku nexweşîna wî tê 
zanîn (Mebesta wî nexweşiya 
kansera ciger e - Rûdaw). Me 
gelekî hewl da ku ji nexweşiyê 
rizgar bibe, lê em biserneketin.” 

Piştî belavbûna nûçeya koça 


dawî ya têkoşerê naskirî yê 
Kurd, Parlamena Kurdistanê bo 
dema 3 rojan şîna giştî li He- 
rêma Kurdistanê ragihand. Se- 
rokê Herêma Kurdistanê Mesûd 
Barzanî jî di daxuyaniyekê de ra- 
gihand ku “"Kek Cewher heva- 
lekî min ê tekoşînê bû, herdem 
em wek bira bûn, di yek sengerî 
de bûn, çi di nav karê hizbî û 
pêşmergayetî de û çi li derveyê 
wan karan, herdem cihê rêz û 
teqdîra min û hevalên xwe bû." 

Nuçeya koça dawî ya Cewher 
Namiq di nav xelk û hizbên Kur- 
distanê de, çi hizbên desthilat- 
dar, çi yên opzisyonê, dengekî 
mezin veda. Cewher Namiq her- 
wiha yek ji dostên herî nêzîk yê 
Rûdawê jî bû. Beriya koçkirina 
xwe , hem bi nivîs û hem jî bi 
hişmendiya xwe ya rojnamenavî 
Cewher Namiq piştgiriya karê 
medyayê ye Rûdawê dikir. 


Gotinên Dr. Serwer bûn cihê nerazîbûnan Kurmancan: 

Başurî kurmancî qebul nakin û soranî buye zimanê dayîkê 



Semîner li salona Parlamena Herêma Berlînê pêk hat 


Armanc Egîd Nêrweyî Berlîn 

K omîteya Rêvebir ya çalakiyên 
Hefteya Kurdî li Berlîn ku ji 
24 komele û saziyên Kurdî pêktê, 
roja 18.03.2011 de semînerek li 
ser rewşa zimanê kurdî lidar xist. 
Semîner derbarê perwerde û 
systema standartkirina rênûs û 
gramatîka ziman bû û ji bo semî- 
nerê pênc mamoste û zimanzan ji 
Bakur, Başûr û ji Ewrûpa hatibûn 
vexandin. Semînar li salona Per- 
lamana Herêma Berlînê pêk hat û 
hejmarek rewşenbîr, zimanzan û 
nivîskarên Kurd ji Almanyayê jî 
tevlî bûn. Hinek nerazîbun û qe- 
rebalix kete salonê dema Dr. Ser- 
wer raporta xwe xwend, ji ber ku 
wî rexneyên dijwar li rewşenbîr 
û zimanzanên Behdînan û yên 


Bakurê Kurdistanê kirin. Dr Ser- 
wer wiha axivî: "Li Başurê welat 
zimanekî fermî û standart heye û 
pêwîst nake ku Behdînî û Kur- 
manc xwe mandî bikin." Dr. Ser- 
wer herwisa got ku êdî kes nikare 
zimanekî din ji bo Kurdan amade 
bike, ji ber ku Başurî kurmancî 
qebûl nakin û soranî buye zimanê 
dayîkê. Li ser van axaftinên Dr. 
Serwer hinek beşdarên semînerê 
ji salon derketin û li ber deriyê 
salonê nerazîbuna xwe diyar 
kirin û xwestin ku Dr. Serwer 
dawî li axaftinên xwe bîne û dax- 
waza lêborînê ji hemû Kurdan 
bike. 

System baş e lê... 

Celal Mistefa jî ku ji Duhokê ye û 


li ser rewşa perwerdeyê li Başûrê 
Kurdistanê axivî, nerihetiyek di 
salonê de peyda kir, dema desthi- 
latdariya herêmê û partiyên 


desthilatdar rexne kirin. Celal 
Mistefa wiha got: "Yên ku ne gi- 
rêdayî Partî yan Yekîtî be, ew 
weke rêvebirê dibistanekê naye 
wezîfedarkirin" û wiha dom kir: 
"System baş e lê mamoste baş 
nayêne perwerde kirin û di hinek 
dibistanan de di rojê de sê caran 
deriyê wê tê vekirin û rêveberiya 
dibistanê nikare çi çareseriya jê 
re bîne." Mamoste Celal rewş û 
perwedeya xwendekaran li Ba- 
şurê Kurdistanê bi xirabî binav 
kir û çi encameke baş jê hêvî 
nake û got "Destê partiyên siyasî 
di nava dibistanan de heye û aza- 
diya mamosteyan nine." 

Wekî din Ceko Kocadag li ser 
zaravayê Kirmanckî (zazakî), 
Rojan Hazim li ser rewşa Ziman 
bi giştî û Munzur Cem jî li ser li- 
hevnêzîkkirin û zimanekî yek- 
girtî di pêşerojê de nerînên xwe 
anîn ziman. 

Li Şirnexê balafirgeheke mezin tê çêkirin, lê 


Kes nizane sivîl e 
yan leşkerî ye 


►Balafirgeh li cihekî 
60 km dûrê Şirnexê, 
13 km dure Cizire ye 


►Waliyê Şirnexê di- 
bêje wê di Hezîrana 
2012'an de xilas bibe 


►Hasîp Kaplan: Proje- 
yeke stratejîk e û wê 
bibe deriyê îran, îraq 
u Suriye 


Bawer Çem / Azad Dîcle 

L i ser riya Hezex-Şirnexê ba- 
lafirgeheke mezin a navne- 
teweyî tê çêkirin. Lê kes nizane 
ev balafirgeha navneteweyî ji 
bo leşkeran an ji bo sivîlan tê 
avakirin. Serokê Odeya Bazir- 
ganiyê ya Şirnexê Osman Gelîş 
diyar kir ku ew nizane balafir- 
geh leşkerî ye yan sivîl e, Parla- 
menterê BDP'ê Hasîp Kaplan jî 
got balafirgeh hem sivîl e hem 
jî leşkerî ye. Hevseroka BDP'ê 
Gultan Kişanak jî got, wan 
gelek caran ji bo Amedê dax- 
waziya balafirgeheke navne- 
tewî kirine, lê rayedarên 
hikûmetê guh nedane wan. 

Li ser riya Hezex-Şirnexê “Ba- 
lafirgeha Şirnexê" tê avakirin. 
Hîmê vê balafirgehê di hezî- 
rana 2010'an de hate avêtin. 
Balafirgeh li ser qadeke milyo- 
nek û 677 hezar metrekare tê 
çêkirin û ji bo çêkirina balafir- 



Osman Geliş 


gehê tam 70 milyon TL (45 Mîl- 
yon Euro) pere wê bê xerçkirin. 
Balafirgeha ku wê ji çûn û ha- 
tina navneteweyî re vekirî be, 
wê 3 hezar metre dirêj be û 45 
metre jî fireh be. Cihê balafir- 
gehê 60 km dûrê Şirnexê û 13 
km dûrê Cizîrê ye. 

Serokê Odeya Bazirganiyê ya 
Şirnexê Osman Gelîş, diyar kir 
ku balafirgeha ku tê çêkirin 
projeyeke mezin e û wê ji bo 
bajarê Şirnexê jêhatineke pir 
mezin bi xwe re bîne. Gelîş, 
destnîşan kir ku wê balafirgeh 
heta îlona 2012'an bê çêkirin û 
wiha axivî: “Bi vê balafirgehê 
re wê tesîreke erênî ya aboriyê 
li Şirnexê jî Colemêrgê jî bê 
kirin. Wê bi kêrî herdu bajaran 
jî bê û vê herêmê di warê aborî 
de bi pêş bixe. Wezîrê Gihan- 
dinê Bînalî Yildirim jî ev tişt go- 
tibû." 

Waliyê Şirnexê Ali Yerlikaya 
jî hefteyek berê ji çapemeniya 
Tirk re ragihandibû ku eger 
pere hemû bê dayîn wê balafir- 


geh heta Hezîrana 2012'an bê 
qedandin. 

Balafirgeh leşkerî ye yan 
sivîl e? 

Osman Gelîş, destnîşan kir ku 
kesên ji Herêma Federal a Kur- 
distanê tên diçin Mêrdîn û 
Amedê, yên ji Stenbolê tên jî 
diçin Herêma Kurdistanê û 
wiha berdewam kir: “Kesên bix- 
wazin wê bikaribin bi hêsanî ji 
vir berê xwe bidin Hewlêrê. Pê- 
diviya Bakurê îraqê (Herêma 
Kurdistanê) zêdetir bi vir, bi vê 
balafirgehê heye. Çimkî cihê ku 
mirov nikaribe xwe bigihînî ne 
mimkûn e bi pêş bikeve." Gelîş, 
li ser pirsa Rûdawê ya “Gelo ev 
balafirgeh wê tenê ji bo sivîlan 
be yan ji bo leşkeran jî be?" ber- 
siveke wiha da: “Di vî warî de ti 
agahiya min tune ye. Ez niza- 
nim. Di vî warî de însiyatîf ne di 
destê me de ye. Em li hêla bazir- 
ganiyê dinêrin." 


Kaplan: Sivîl e û leşkerî ye 

Parlamenterê BDP'ê yê Şir- 
nexê Hasîp Kaplan jî daxuyand ku 
çêkirina Balafirgeha Şirnexê stra- 
tejîk e û ev tişt gotin: “Di 95'an de 
eraziyên balafirgehê ji bo leşke- 
riyê îstîmlaq kiribûn. Leşkeriyê 
ev der îstîmlaq kiribû. 

Piştre ev der veguhestin bala- 
firgeh. Ev balafirgeh ji sê deriyan 
pêk tê. Deriyên Sûriye, îran û 
îraqê ye. Ev balafirgeh hem leş- 
kerî ye û hem jî sivîl e." 


Li Amedê 


balafirgeheke nû? 

Ensarîoglu dibeje Balafirgeha Amedê tê 
mezinkirin û dibe balafirgehek navnetewî, 
berpirsên BDP'ê jî dibejin ev ne rast e. 


Serokê Odeya Bazirganî û Pî- 
şesaziyê Galîp Ensarîoglu ji Rû- 
dawê re da zanîn ku digel ev 
balafirgeha navneteweyî li Şir- 
nexê û Gevera Colemêrgê ha- 
tiye çêkirin jî divê mirov weke 
reqîbê Amedê nebîne û nêrîna 
xwe wiha anî zimên: “Divê em 
weke pêşbaziyek li vê mijarê 
nenêrin. Amed û Şirnex ne al- 
ternatîfê hev in. Li Amedê jî ba- 
lafirgeheke navneteweyî wê bê 
çêkirin. Xebatên îstîmlaqê tên 
meşandin. Li ser qadeke girtî 
qadeke nû ya ji 25 hezar met- 
rekareyan pêk tê, çêdibe. Ev 
xebattên meşandin. Herwiha li 
vir beşa gumrukê jî tê vekirin. 
Leşker wê dîsa vê balafirgehê 
bi kar bînin. Lê em dixwazin di 
pêşerojê de balafirgeha leşke- 
ran ji vê bê cudakirin." 



Galip Ensarioglu 


"Ji bo Amedê ti 
projeya Dewletê 
tune" 

Hevseroka BDP'ê Gultan Ki- 
şanak got ew ji avakirina bala- 
firgeheke nû ne agahdar e. 
Hevseroka BDP'ê birbîr xist 
ku wan wek BDP'ê li parla- 
mentoyê ji bo Amedê gelek 
caran daxwaziya balafirge- 
heke sivîl kirine, lê rayedarên 
hikûmetê guh nedane wan. Ki- 
şanak destnîşan kir ku eger li 
herêma Kurdan balafirgeheke 
mezin a navnetewî bê avaki- 
rin, ji bo ku bajara herî mezin 
e, divê li Amedê bê avakirin û 
wiha axifî: “Di dema guftûgo- 
yên li ser budçeyê de li parla- 
mentoyê ez bi xwe bi Wezîr 
Binali Yildirim re axivîm û 
min jê re got divê li Amedê ba- 
lafirgeheke sivîl bê avakirin. 
Lê berde balafirgeha navne- 
tewî, naxwazin ji bo balafirge- 
heke sivîl a biçûk jî ti 
daxwaziyekî guhdar bikin. 
Çend sal berê jî me daxwazek 


wisa kir, lê çûn li Rihayê 'bala- 
firgeheke navneteweyî' avaki- 
rin, lê ti balafir neçû derve û 
nehat, nebû navnetewî." 

Derbarê gotinên Ensarioglu, 
ku gotibû, wê li Amedê jî bala- 
firgeheke nû bê avakirin, Kişa- 
nak wiha axivî: “Ev ne rast e. 
Tiştek wiha tune. Ji bo balafir- 
geheke li Amedê ez baş diza- 
nim ti projeyeke dewletê tune. 
Avakirina balafirgeha li He- 
zexê jî balkêş e, lê ger tiştek 
wisa hebe, divê mirov bipirse, 
çima ne li Amedê, lê çima li ci- 
hekî biçûk û ji bo çi?" 



M. Ali Aydin 


"Li Amedê projeya 
balafirgeheke nû 
tune" ‘ 

Serokê BDP'ê yê bajarê 
Amedê M.Ali Aydin jî berevajî 
gotinên Ensarioglu got ji bo 
demeke nêzik ti projeyên 
derbarê balafirgehek nû de 
an jî mezinkirina balafirgeha 
niha, tune ye. Aydin ragihand 
projeyeke wiha dibe ku ji bo 
propagandaya hilbijartinan 
be û wiha dom kir: “Lê bi de- 
vekî fermî nabêjin, bi rêya 
Ensarioglu re, ku çend roj 
berê ji bo namzetiyê serî li 
AKP'ê xist, belav dikin. Dibe 
ku Serokwezîr ji Ensarioglu 
re gotibe, lê tiştek wiha ne 
mimkûn e, di nava gel de en- 
damên me hene, projeyek 
wiha hebûna em ê pê bihesi- 
yana." 

Nûnerê BDP'ê Aydin der- 
barê avakirina balafirgeheke 
nû li Amedê daxuyaniyên gi- 
rîng da û got, “Ev proje ji ber 
pirsgirêkên fîzîkî nabe ku li 
ser rêya Farqînê û rêya Mêr- 
dînê çêbibe, belkî li ser rêya 
Rihayê an jî li ser rêya Elezîzê 
çêkin. Lê ji bo wê jî divê ze- 
viyê bi sedan kesan istîmlaq 
bikin, ku ev jî gelek zehmet 
e." 

Cîgirê Serokê PAK'ê, Husên Yezdanpena, derbarê amadekariyên ji bo guhertinên li îranê: 


Em ne amade ne! 

Cîgirê Serokê Partiya Azadî ya Kurdistanê 
(PAK) Husên Yezdanpena di vê hevpeyvînê 
de behsa egerên guherînê li îranê dike û 
mikur tê ku partiyên Rojhilatê Kurdistanê 
xwe ji bo guherînên mihtemel li îranê amade 
nekirine. 


Rûdaw: Ji ber çi pirsgirêk di nav- 
bera we û YNK'ê de derketin? 
Pêşî bingeh û baregehên we li 
navçeya jêr desthilaya YNK'ê de 
bû, lê pişt re çend kesên we hatin 
kuştin, we jî helwêsteke tund 
himber YNK'ê pêşan da û li nav- 
çeya YNK'ê vekişiyan. 
Yezdanpena: Têkiliyên me ligel 
YNK'ê dostane bûn. Piraniya bin- 
geh û baregehên me diketin nav- 
çeya ku YNK'ê tê de serdest bû. 
Pir caran ji aliyê hinek karbides- 
tên YNK'ê ku di van salên dawî de 
bi xwe jî ji partiya xwe derketin, 
zext li ser me dihatin kirin. 

Bi destê îranê bû? 

Ji bilî destê îranê nikarin ti tiş- 
tekî din bi belge bînin. Di bûye- 
reke nexweş de hejmareke kadro 
û endamên me hatin terorkirin. 
Bendewariya me ji serokatiya 
YNK'ê ew bû ku himber vê tawanê 
bêdeng nebin, lê gava ti tedbîr ne- 
girtin, me helwêsta xwe pêşan da 
û rexne li wan girt. Mixabin, nabê- 
jim YNK wek hizb, lê hejmareke 
berpirsên wê demê yên YNK'ê ku 
niha jê derketine û tevî Tevgera 
Goran bûne, berpirs in ji wî karê 
ku derheqê me de hat kirin. 

Dibêjin we Elî Qazî ji bo wê yekê 
anî û we kir serokê partiya xwe, 
heya alîgirên partiya xwe zêde 
bibin. 

Min bi pêwer û qezenca wê bir- 
yar neda. Aliyek siyasî û aliyekî 
exlaqî li ber çavê min bû. Pêwera 
exlaqî ew bû ku di wê baweriyê 
de bûm ku Kurdek û hemû hêzên 
siyasî yên li Kurdistanê divê ew 
fedekariya Qazî Mihemed kirî li 
ber çavan bigrin û fikra karesata 
ku bi ser malbata wan de hatî, 
bikin. 7 keç û tenê kûrekî Qazî Mi- 
hemed hebûn, ew jî kek Elî ye. 
Erkê me hemûyane ku em rêz 
bidin wê malbatê. Aliyê siyasî jî 
ew bû, raste kek Elî ne endamê ti 
partiyan bû, lê di tevger û çalaki- 
yên siyasî de beşdar bû. Ji derveyî 
vê yekê jî ez giring dibînim ku ew 
xebata pêşewa doh kirî, îro kûrê 
wî jî heman alê hildigre. 

Lê gelek rexne li ser Elî Qazî 
hene, bi taybet jî dema ku dax- 
waza lêborînê ji şah kir û got, 
bavê min şaş bû. Ti têbiniyên te 
li ser derbazbûya wî nîne? 

Ew gotin ji rastiyê dûr in. Her- 
wiha Elî Qazî ti carî destê şah maç 
nekiriye û ev fesadî ye. Vêca dax- 
waza lêborînê ji çi kiribe? 


Ji wê yekê ku bavê wî şaş bû... 

Ez nizanim, lê zêdetir ya li ser 
vê yekê tê gotin, ew yeke ku qaşo 
destê şah maç kiriye. Ev yek ne 
rast e. Hevdîtinek hebû û şah 
bangî wî kiribû. Şah bi xwe bangî 
hinek binemalên xebatkarên 
Kurd kiriye. Wê demê kek Elî ne 
li derveyî welat bû û ne li çiya 
pêşmerge bû. Lê ev yek jî nayê wê 
wateyê ku hemû birgeyên jiyana 
kek Elî bi min dirûst bin, na. Bi 
baweriya min kek Elî bi xwe bi 
xetaye ku nekariye rolek giring di 
xebata Kurdî de bibîne, lê li ali- 
yekî din jî em jî xebatkarin û me 
nekarî tekane kurê Qazî Mihe- 
med himbêz bikin. Ez behsa nifşê 
wê demê dikim, nifşên piştre ber- 
pirsên Kurd, wan nekarîn wisan 
himbêz bikin û ji bo berdewama 
wê rêyê perwerde bikin. Hemû 
mirov di jiyana xwe ya taybet û 
siyasî de kêmasiyan dikin, lê kek 
Elî tiştek wisan nekiriye ku wekî 
tawan bê jimartin. 

Armanca siyaseta we çi ye, fede- 
ralî ji bo Rojhilatê Kurdistanê 
ye? 

Em li ser wê baweriyê ne ku 
Kurd neteweyeke, mafê diyarki- 
rina çarenivîsa wan heye û mafê 
wan heye ku dewleteka wan bi 
xwe hebe. Ew maf jî li gel me ne 
wekî prensîb, belkî stratejiya me 
ew e ku Kurd bibin xwediyê dew- 
letê, lê em wisan nabînin ku ji 
derveyî vê stratejiyê êdî ti cûrê si- 
yasetekê nekin. Federalîzmek de- 
mokratîk dikare neteweya Kurd 
ber bi wê stratejiyê ve bibe. 

Hilweşandina hikûmeta navendî 
ne erkê Kurdan e. Tevgera Kurd 
tevgerek rizgarîxwaz e. 

Lê federalî li Rojhilat, wek 
mînak, divê ligel Hikûmeta îranê 
bê kirin. Dema hûn daxwaza fe- 
deraliyê dikin, hilweşandina vê 
rejîma niha jî armanca we ye? 

Hilweşandina hikûmeta na- 
vendî ne erkê Kurdan e. Tevgera 
Kurd tevgerek rizgarîxwaz e. Li 
Başûrê Kurdistanê hikûmeta na- 
vendî mabû, hêj Saddam Hûsên 
hikum dikir û Kurdan têkilî ligel 
wê dewletê û di nava wî welatî de 
federalî ragihand. Em ji niha ve ni- 
karin bêjin li îranê wê kîjan rê me 
bigihêne wê qûnaxê. Ya giring ew 
e em çi bi rûxandina wê rejîmê ji 
navxweyî, yan jî bi hewldanek 
navnetewî, sûd ji bo bidestxistina 
mafên Kurdan wergirin. 


Hûn ji bo îranê çi texmîn dikin, 
ya li Tûnis û Misirê rûdayî, wê li 
îranê dûbare bibe? 

Ew rejîma li îranê heyî, ji refor- 
man re ne vekirî ye. Heya ku tay- 
betmendiya totalîter a wê rejîmê 
zêdetir bûye. Kerûbî û Mûsewî du 
kesayetên diyar ên di nava sîs- 
tema Komara Îslamî de bûn, lê 
piştî hilbijartinê xwarziya Mû- 
sewî teror kirin. Niha bi xwe di 
nava zîndana mala xwe de gir- 
tîne. Çavdêriyê dikin û rê nadin 
ku biçin derve. Bi ezmûnan der- 
ketiye holê ku ev rejîm reforman 
naxwaze. Mihemed Xatemî 8 
salan li ser desthilatdariyê mabû, 
lê nekarî ti gûhertinekê bike. Ne- 
karî dest bide ti tiştekê destûrî, 
lewra bi çûyîna Xatemî çi vekiri- 
nek rûdabûn, bi dawî hat. Ji ber 
vê yekê nayê texmîn kirin ku 
rewşa îran ber bi vebûnê ve biçe, 
belkî berevajî ber bi şidetek zêde- 
tir ve diçe. Encam wê çi be? Lê- 
dana ji derve yan jî raperîna ji nav 


Hilweşandina 
hikûmeta na- 
vendî ne erkê 
Kurdan e.Tev- 
gera Kurd tev- 
gerek 

rizgarîxwaz e. 


de. Em wekî Partiya Azadî di wê 
baweriyê de ne, pêwîst e Kurd 
xwe ji bo herdu rûdanan amade 
bikin. 

Ligel partiyên Rojhilatê Kurdis- 
tanê ew amadekarî hene? 

Ew amdekariyên me nîne. 

We wekî partî jî nîne? 

Wekî partî cûda ye, em nikarin 
barê wê tevgerê hemûyê li ser 
milê xwe hilgirin. 

Erkê me wekî Kurd 
ew e ku bikarîn sûd ji 
derfetan wergirîn 

We bi xwe jêre kar kiriye û ji bo 
wê raperîna tê texmînkirin 
amade ne? 

Wekî partî ez dikarim bêjim bi 
awayek rêjeyî nikarim bêjim 
amaderakiyên temam, lê rewşa 
hemû tevgeran bi partiyek tenê 
naçe serî. Ji ber vê yekê eger me 
jî xwe amade kiribe, wekî partî 
nikarin bi tenê ji bin vî barî rabin. 
Lê wekî tevaya tevgerê, nexêr 
heya niha ew amadekariyên me 
nîne. Erkê me wekî Kurd ew e ku 
bikarîn sûd ji derfetan wergirîn. 
Çi derfetek ku çêbû, çi bi rûbirû- 
bûna Komara Îslamî li gel civaka 
navnetewî be, çi jî bi sedema ra- 
perînê. Herdu jî gengaz in. Dibe 
ku egera sêyem jî hebe, ango hev- 
dem li gel êrişbirina ser îranê, ra- 
perînek navxweyî jî çêbe. 

Ya li Tûnis û Misirê rûdayî, wê li 
îranê dûbare bibe? 

Ez kefxweş im ku wê rojê bibî- 
nim. Ji ber ku ji bo gelên îranê ti 
rêyek din nemaye. 

Piraniya partiyên Rojhilat dibê- 
jin, baweriya me bi xebata çek- 
darî nemaye. Baweriya we jî pê 
nemaye? 

Em di wê baweriyê de ne ku 


rewşa niha ji bo xebata çekdarî 
ne bikêrhatî ye, lê ev nayê wateya 
redkirina wî awayê xebatê. Ji bo 
wê qonaxa ku gûhertinên siyasî li 
welat rû didin û ji bo qonaxa piştî 
wê jî, pêwîstiya Kurdan bi hêza 
pêşmerge û çekdarî heye. 

Niha bi berdewamî ciwanên 
Kurd tên darvekirin û xelk tên 
binpêkirin, lê em di nava hizbên 
Rojhilat de dîbinin ku ji nû de 
pirtûkên dijberî hev dinivîsin. 

Bi baweriya min reftarên siyasî 
yên partiyên Rojhilatê Kurdistanê 
ne di asta wan berpirsyartiyên ku 
li ser milê me de ne. Di demeke 
ku ev rewşa siyasî heye, partiyên 
Rojhilat li cihê ku alternatîfan 
amade bikin û pêkhatiyeke dirûst 
bikin ku amadekariya xelkê welat 
bikin û dema desthilata dagirker 
hat rûxandin, cihê wê bigire, mi- 
xabin em dibînin şerê ragihan- 
dinê germ dikin. 

Em piştgiriya Hikû- 
meta li derve nakin 

Hikûmetek li derve hatiye ragi- 
handin, hûn piştgirî didin vê 
pêngavê? 

Nexêr. Pêngavek ku Kurd tevlî 
nebin, em piştgiriyê nakin. Kur- 
dan li îranê berî tevaya pêkhate- 
yên din dest bi xebata ji bo 
azadiyê kirine û di heman demê 
de jî zêdetir qûrbanî dane. Ji ber 
vê yekê em bi ti awayî napejirê- 
nin ku li pişt gelê Kurd ti alterna- 
tîfek bê dirûstkirin ku li pêgeya 
Kurd ne gûncaw be. 

Hûn bandora îranê li Herêma 
Kurdistanê çawan dibînin? 

Rolê îranê piştî şerê navxweyî 
yê navbera YNK û PDK'ê bi pey- 
mana Washington hêdî-hêdî 
lewaz bûye û destê wê kurt bûye. 
Berê îranê bi eşkere li vê derê 
xelk teror dikir, lê niha ew derfet 
nemaye. 











Hejmar 88 I RÛdaW 


Kurdistan 



Fermandarê Giştî yê Hêzên Zêrevanî General Ezîz Weysî: 


Heta gef li ser Kerkûkê 
hebin pêşmerge venakişin 


Weysî diyar ku di 25’ê Sibatê de hatibû pilankirin ku li Kerkûkê serhil- 
danek bê lidarxistin û got, „Li navçeyên nakok û Kerkûkê li ser gelê me 
gefek mezin hebû, lewma wezaretê biryar da ku em bên vir." 


Hewlêr (Rûdaw) - Fermandarê 
Giştî yê Hêzên Pêşmergeyên Zê- 
revanî Lîwa Ezîz Weysî ji Rûdawê 
re ragihand ku eger di 25'ê Sibatê 
de rewşa Iraqê ji kontrolê der- 
keta, wê wan dest daniya ser wan 
navçeyên di sînorê madeya 140'ê 
ya destûrê Iraqê de ne. Weysî 
herwiha red kir ku Amerîkiyan 
zext kiribin li ser hêzên pêşmerge 
da ji Kerkûkê vekişin û got: "Heta 
ku em ji rewşa Kerkûkê piştrast 
nebin, venakişin.” 

Piştî bûyerên 17'ê Sibatê hê- 
zeke zêrevanî bo bajarê Silêma- 
niyê hat şandin, vê yekê jî 
nerazîbûneke zêde bi xwe re anî 
û vekişîna van hêzan ji sînorê Si- 
lêmaniyê bûye yek ji daxwazên 
xwepêşanderan. 

Lîwa Ezîz Weysî red kir ku wan 
ji ber xwe ve ew hêz livandibin û 
got: "Em bi fermana Wezareta 
Navxwe tevdigerin, wezaretê fer- 
man da me em herin Silêmaniyê, 
lê em neçûne hundirê bajêr, li 
derveyî Silêmaniyê li Pîremegrûn 
bicih bûne. Çûna me bo Silêma- 
niyê weke hêzeke yedek bû, eger 
rewşa Silêmaniyê ji kontrola 
hêzên pêşmerge derketa û asayiş 
nemana, em ji bo hevkariya wan 
çûn bajarê Silêmaniyê.” Navbirî 
red dike niha ti hêzeke zêrevanî li 


sînorê wîlayeta Silêmaniyê mabe: 
"Em tenê 7 rojan li wir man.” 

Çûna hêzên zêrevanî bo 
Kerkûkê 

Hêzên zêrevanî, piştî rûxandina 
rêjîma Saddam çûn navçeyên cihê 
nakokiyê yên di çarçoveya madeya 
140'ê de ne, ango parêzgeha Mu- 
silê. Niha jî ji bilî lîwayên pêşmer- 
geyan, ku ser bi Wezareta 
Pêşmerge ne, hêzeke zêrevanî jî li 
navçeyên cihê nakokiyê li parêz- 
geha Kerkûkê û li derdora wê ha- 
tine bicihkirin. 

Derbarê çûna hêzên zêrevanî bo 
parêzgeha Kerkûkê, Fermandarê 
Giştî yê Hêzên Pêşmergeyên Zêre- 
vanî Lîwa Ezîz Weysî ragehand: 
"Di 25'ê meha borî de biryar bû 
serhildaneke seranserî li Iraqê pêk 
bê, Kerkûk jî di nav de, li navçeyên 
cihê nakokiyê û nemaze li Kerkûkê 
li ser gelê me gefeke mezin hebû, 
loma jî beriya 25'ê mehê biryar 
hat dayin ku hêzên pêşmergeyan 
bo Kerkûkê bên şandin.” 

Lîwa Ezîz Weysî eşkere kir ku ji 
bilî parastina welatiyên Kerkûkê, 
erkê duyem ê van hêzan ew bû: 
"Eger rewşeke nû bê holê û ji kont- 
rola hikûmeta Iraqê derkeve, em ê 


yekser weke Hikûmeta Herêma 
Kurdistanê kontrola navçeyên 
140'ê bikin heta ku desthilateke 
nû li Iraqê cî bigre.” 

General Ezîz Weysî wan nûçeyan 
hemûyan red dike ku hevwelatiyên 
Ereb û Turkmen bi hebûna hêzên 
pêşmerge û zêrevanî li navçeyê dil- 
giran bûbin û dibêje: "Gava em çûn 
Kerkûkê em ligel xelkê navçeyê 
ketin têkiliyan, wan pir sipasiya me 
kir, têkiliyên me ligel wan gihiştin 
astekê ku dikarim bêjim hezkirina 
Ereb, Mesîhî, Turkmenan û Kurdên 
Şebek ji hêzên zêrevanî re ji ya Kur- 
dan jî zêdetir e.” 

Navbirî eşkere kir ku heta niha 
çend caran serokeşîrên Ereb û 
mela û qeşeyên navçeya Hemda- 
niye û derdora wê, daxwaz jê ki- 
rine hêzên zêrevanî herin 
navçeya wan da ku wan ji gef û 
êrîşên çekdarên tundrew biparê- 
zin: "Çûna van hêzan bo Kerkûkê 
tecrûbeyeke baş bû û ji bo grubên 
û rêxistina Qaîde û şovenîstan te- 
rorîstî peyamek bû, ku fam bikin 

Çûna hêzên zerevan 
bo Kerkûkê tecrûbe- 
yek baş bû û ji bo 
grûbên şovenîst pe- 
yamek bû ku fam 
bikin Kurd êdî ne di 
bin metirsiya wan de 
ne. 


Kurd êdî ne di bin dilovanî û me- 
tirsiya wan de ne.” 

Derbarê vekişîna hêzên pêşmer- 
geyan ji bajarê Kerkûkê, ku tê gotin 
Amerîkiyan zext danîne ser serkir- 
dayetiya Kurd ku wan vekişîne, ge- 
neral Ezîz Weysî got: "Heta ku em 
ji rewşa Kerkûkê piştrast nebin û 
gef li ser hebin û peymaneke ciddî 
di navbera Herêma Kurdistanê û 
hikûmeta Iraqê û Amerîkiyan de 
neyê kirin bi mebesta parastina 
Kerkûkê, hêzên pêşmergeyan ji 
Kerkûkê venakişin.” 

Hinek alî li Herêma Kurdistanê 
behs dikin ku çûna hêzên pêş- 
mergeyan bo Kerkûkê plana PDK 
û YNK'ê bû, da ku bala xelkê biki- 
şînin ser wê navçeyê û xelkê ji 
xwepêşandan û nerazîbûnê dûr 
bixin. Lê Weysî daxuyand: "Cihê 
daxê ye Hikûmeta Herêma Kur- 
distanê her karekî bike, opozîs- 
yon wê wek plan dibîne, 
daxuyaniya wan jî derbarê hêzên 
pêşmerge û zêrevanî bi çewitiyan 
tije ye, diviyabû ew beriya her 
kesî piştgiriya çûna hêzên pêş- 
mergeyan bo Kerkûkê bikin, lê ne 
ku 1 dijî derkevin. Nizanim opo- 
zîsyon ji ber çi dijayetiya hêzên 
zêrevanî dike, diviyabû berî vê di- 
jatiyê, bizanin hêzên zêrevanî kî 
ne û ji bo vî millet çi dikin.” 

Zêrevanî di qursên NATO 
de dibin yekem 

Roja 12'ê Adar a 2011'an şan- 


deke Wezareta Derve ya Amerîka 
bi serokatiya George Pinton ji 
beşê dijî terorê li Wezareta Derve 
ya Amerîka serdana fermanda- 
riya giştî ya pêşmergeyên zêre- 
vanî li Hewlêrê kir. Li gor 
daxuyaniyeke hêzên zêrevanî, 
şandê: "Rola hêzên zêrevanî di 
dema çend salên borî de di dabîn- 
kirina aramî û ewlekariya He- 
rêma Kurdistanê û 

konsolxaneyan li Herêma Kurdis- 
tanê de, bilind nirxand.” Herwiha 
xelateke rêzgirtinê dan general 
Ezîz Weysî yê ku wiha bo Rûdawê 
axivî: "Hewldanên pêşkeftî yên 
hêzên zêrevanî gihiştine astekê 
ku li piraniya welatên cîhanê û 
Amerîka jî. Li navçeyên cihê na- 
kokiyê xalên me yên hevbeş ligel 
artêşa Amerîka û hêzên Amerîka 
hene, Amerîkî jî ji hemuyan zêde- 
tir pişta xwe bi hêzên zêrevanî gi- 
rêdidin, ji ber bi dilsozî kar dikin.” 

Derbarê ast û şiyana hêzên zê- 
revanî li Herêma Kurdistanê ge- 
neral Ezîz Weysî got: "Qursên 
perwerde û rahênanê bo hêzên 
federe yên Iraqê ji aliyê NATO bi 
riya akademiya Dublin li Bexda tê 
kirin, ku Îtalî serperiştiya van 
perwerdeyan dikin, hêzên zêre- 
vanî jî weke beşek ji polîsên fe- 
dere tevî van qursan dibin, em di 
hemû qursan de yekemîn derdik- 
evin, wek mînak eger di her qur- 
sekê de 1000 polîs beşdar bibin û 
100 ji wan zêrevanî bin, dîsa 
hemû zêrevanî dibin yekem.” 


Televizyon wan mijûl dike, kar nakin 

Silêmanî (Rûdaw) - Parêzgarê 
Silêmaniyê biryar da televizyon 
û amûrên satellite li odeyên rê- 
veber û mamosteyên xwendin- 
gehên parêzgehê kom bike û 
rake. 

Çavkaniyeke ragehandina Pa- 
rêzgeha Silêmaniyê ji bo Rû- 
dawê diyar kir ku biryar ji bo 
parastina berjewendiya giştî û 
serxistina proseya xwendinê li 
Silêmaniyê ye. 

Rêveberê Perwerdeya Mel- 
bendê Silêmaniyê Kemal Nurî 
daxwiyand: "Pêkanîna vê bir- 
yarê du armancên baş tîne, wek 
tiştên ku mamosteyan mijûl 
dikin û xerciya kirîna amûrên 
televizyon û satelliteyan ji ser J 
hikûmetê radike. Ji roja derke- § 

tina biryarê ve tê cîbicîkirin." £ 




Ji bo reklam, dîzayn û çapkirinê 
em di xizmeta we de ne. 

Reklama televizyon û rojnameyan, flayer, 
afîş, name, eşyayên xelatan, kovar, 
pirtûk, malperên înternetê, dawetname...htd. 
Bi kurtasî ji bo her pêwîstiyek we 
di aliyê reklam û çapkirinê de... 

Hûn jî xwe bighînin me... 

Hûn jî cihêwaziyê hîs bikin! 

Kurdên Ewrûpa 


Karesata Helebceyê li Nurnbergê hat bibîranîn 



Nurnberg / Munix (Rûdaw) - Komkujiya Helebcê liAlmanya li bajarên Nurnberg û Munixê hatbibîranîn. 
KOMKAR û Kurdên Nurnbergê, roja 16'êAdarê, di navbera saet 14.00-17.00'an de karesata Helebceyê li Nurn- 
bergê bibîranîn. Di çalakiya ku li ber dêra "Lorenz Kirsche" de hat lidarxistin de daxuyaniya KOMKAR.euyê bi 
zimanê almanî hat belavkirin û wêneyên şehîdên Helebceyê hatin raxistin. Çalakî bala gelekAIman û biyani- 
yan kişand serxwe. 

Komkujiya Helebce li bajarê Munîxê jî di roja 16'êAdarê de hat bibîranîn. 

Li meydana Marienplatzê komelên Kurdan bi hevkarî di dahnê êvarê de mûm vexistin û derbarê bombebaran- 
kirina Helepce de agahî dan xelkê derdorê. 



►Hikûmeta Brîtanya: 
Eger Kurd cihê ji da- 
yîkbûna xwe Kurdis- 
tan binivîsin, em di 
îstatîstîkên xwe de 
Kurdistanê wekî 
welat nîşan nadin 


►Kurdên Londonê: 
Xebera me ji serjimê- 
riyê heye û em ê navê 
xwe wekî Kurd binivî- 
sin 


London (Rûdaw) - Li Brîtanya 
her 10 salan carekê serjimêriya 
giştî ya rûniştvanan tê kirin. îsal 
serjimêriya giştî di 27'ê Adara 
2011'an tê lidarxistin. Tevî ku 
dema serjimêriya giştî nêzîk 
bûye, lê agahiya beşek zêde ya 
Kurdên rûniştvanên wî welatî 
tune ye. Kurdên rûniştvanên Lon- 
donê giringî didin tevlîbûna ser- 
jimêriyê û xwe jê re amade dikin. 
Lê Kurdên rûniştvanên bajarên 
din dibêjin; "Xebera me jê nîne.” 
Hikûmeta Brîtanya ji Rûdawê re 
ragihand: "Eger Kurd cihê ji da- 
yîkbûna xwe Kurdistan binivîsin, 
em di îstatîstîkên xwe de Kurdis- 
tanê wekî welat nîşan nadin.” 

"Xwe wek Kurd tomar bikin" 

Aram Necmedîn (29) Kurdek 
rûniştvanê bajarê Birminghama 
Brîtanya ye. Navibirî dibêje forma 
serjimêriyê gihaye destê wî û 'Bi 
mîsogerî' wê beşdar bibe. 

Ya ku ew ciwanê Kurd jê bê 
xeber e, ew e ku yekemîn car e di 
dîroka Brîtanya de di forma serji- 
mêriyê de zanyariyên derbarê 
ziman û netewê derbas dibin û 
derbarê wê de pirs tên kirin. Ango 
cara yekem e her hevwelatiyek ku 
li wî welatî, di serjimêriyê de jê tê 
pirsîn ku di mal de bi kîjan zimanî 
diaxive, li kûderê ji dayîk bûye û 
ser bi kîjan neteweyê ye. Ev yek jî 
derfet dide Kurdên rûniştvanên 
Brîtanya ku xwe bi Kurd û Kurdis- 
tanî tomar bikin. 

Enwer Sûltan ji Rojhilatê Kur- 
distanê ye û rûniştvanê bajarê 
Londonê ye. Ew karê wergerê 
dike. Sûltanî dibêje: "Qasî ku aga- 
hiya min heye, berî salekê rêxis- 
tina Kurd wekî (Kurdish 
Hawsing) li Londonê pereyek 
zêde xerc kirine û hewldanek 
zêde dan ku heta bizanin hêjmara 
Kurdên rûniştvanên Brîtanya 
çend e, lê ti encamek nebû." Bi ba- 
weriya vî wergerê Kurd, niha ji bo 
Kurdan derfetek gûncaw heye ku 
di vê serjimêriyê de zanyariyên 
hûr derbarê Kurdên rûniştvanê 


Cara yekem di serjimêriya giştî ya Brîtanya de 

derfet derket: 

Kurdên Brîtanya dikarin 
bêjin 'Ez Kurd im' 



Brîtanya de bikevin destê wan: 
"Ez girîng dibînim ku Kurdên Brî- 
tanya di wê serjimêriyê de xwe 
wekî 'Kurd' binasin û tomar 
bikin, nekû wek 'Soran, Kirmanc 
an jî Zaza. Lê eger nebêjî ez Kurd 
im, wê rêjeya Kurdan di encama 
dawî de bê xwar.” 

Sûltan bilêv kir ku wê encam li 
ser pêgeya Kurdan li Brîtanya 
bandarokê çêke, "Ji ber ku li vê 
derê hemû budçe û pere li ser 
bingehên îstatîstîkê tê xerckirin. 
Herwiha mînakekê nîşan dide: 
"Eger li bajarek wekî Brmingham 
an Manchester derket holê ku 10 
hezar Kurd hene, mirov dikare 
wisa bike dewlet budçeyê ji wan 
re veqetîne û ji wan re xizmetan 
bikin." 

Ji bo maf bigrin, divê rêje ji 
sedî30 be 

Rojnamevan û wênegir Soran 
Hemewendî rûniştvanê Londonê 
ye. Li gel 7 Kurdên din ji bo xwe 
di wê hilbijartinê de wekî Kurd 
bidin naskirin, kampanyayek 
dane dest pê kirin. Ew kampanya 
bi navê Rêxistina Lêkolîn û Dibis- 
tana Kurdî (KSSO) ye û ji hêjma- 
rek Kurdên akademîk ên 
rûniştvanên Brîtanya pêkhatiye. 
Bi baweriya Hemewend, "Mixa- 
bin hinek Kurdên vê derê nizanin 
girîngiya wê serjimêriyê çi ye. Ji 


Li Brîtanya ev cara 
yekemîn e ku di 
forma serjimêriyê 
de zanyariyên der- 
barêziman û ne- 
tewe derbas dibin û 
derbarê wê de pirs 
tên kirin. Evyekjî 
derfet dide Kurdên 
li vî welatî dijîn da 
ku xwe bi Kurd û 
Kurdistanî tomar 
bikin. 


ber vê yekê jî dema xêzanek Kurd 
tê Brîtanya û ziman nizane, bi hê- 
sanî mafê wan tê xwarin û nika- 
rin bi başî parêzvaniyê li xwe 
bikin." 

Ev rojnamevan bi awayek hûrî 
behsa wê yekê dike ku, çima pê- 
wîst e Kurd li Brîtanya di wê ser- 
jimêriyê de wekî Kurd navê xwe 
binivîsin; "Ji bo mafê we yên 
çandî girîngiyek taybet wergire, 
divê rêjeya kesên ku bi zimanê te 
diaxivin, di nava penaberan de li 
jorê ji sedî 30 be. Eger ev yek bi 
belge hat selmandin, wê demê 
dewlet wê gelek zanyarî û xizme- 
tan bi zimanê kurdî pêşkêş bike." 

Agahiya Kurdên derveyî 
Londonêtune 

Tevî ku nûnertiya Hikûmeta 
Herêma Kurdistanê li ser mal- 
pera xwe ya fermî ragihandiye ku 
piştgiriyê didin kampanya 
KSSO'yê, endamê wê kampan- 
yayê jî tekezê li ser wê yekê dike 
ku nûnertiya Hikûmeta Herêma 
Kurdistanê alîkariyek temam 
daye wan. Lê Kurdên rûniştvanên 
bajarên derveyî Londonê, gibyan 
ji wê yekê dikin ku ti dezgeh û ali- 
yekê Kurd agahdar nekirine ku 
serjimêriyek bi vî awayî heye û 
girîng e Kurd tê de xwe 'Wekî 
Kurd" tomar bikin. 

Serokê Komeleya Kurdên li ba- 
jarê Leeds, Reşîd Temer di daxû- 


yaniyek a ji bo Rûdawê de dibêje: 
"Kesê ew agahdar nekirine ku 
rewşek bi vî awayî heye. Lê 
Temer dibêje, li bajarê wan hêj- 
mara Kurdan „Li ser 1000 kesan 
re ye. Asta wan a xwendinê ne 
zêde bilind e û pêwîstiya me bi 
wê yekê heye ku wan zêdetir hiş- 
yar bikin. Eger Hikûmeta Kurdis- 
tanê me derbarê serjimêriyê de 
agehdar bike, em amade ne ji bo 
Kurdan her tiştekê bikin.” 

Herwiha Piştîwan Samî, ji Ko- 
mela Kurdî ya Bajarê Derby, 
behsa wê yekê dike ku: "Heta 
niha em ji aliyê dezgeheke fermî 
ve nehatine agahdarkirin û tiştek 
negihiştiye me.” Derbarê Kurdên 
daniştvanên Derby jî dibêje: "Ji 
sedî 99.9'ê Kurdên vir ku hej- 
mara wan nêzîka 1600 kesan e ti 
deman xwe weke Iraqî yan tiştekî 
bi vî rengî nadin naskirin û her- 
dem dibêjin em Kurd in. Kurdên 
vir bêtir xwedî dikan in û karên 
bazirganî yên serbixwe dikin.” 

Dema Rûdawê bo pirsiyarki- 
rinê derbarê giliyê wan Kurdan 
têkiliyê bi ofîsa nûnertiya Hikû- 
meta Herêma Kurdistanê re li 
Brîtanyayê dike, endamên ofîsê ji 
ber "mijûliya zêde" amade nabin 
bi telefonê bersiva pirsiyaran 
bidin, herwiha daxwaz dikin pêş- 
tir pirsiyarên xwe bi name ji wan 
re bişînin: "Li ser malpera me jî 
agahî hene û nûnerê hikûmetê di- 
bêje: Em bi awayekî erênî berê 
xwe didin vê pirsê.” 

Hikûmeta Brîtanya: Piştrast 
bin agahiyên we eşkere nakin 

Hikûmeta bi navê Ofîsa çape- 
meniya serjimêriyên 2011'an bo 
medya hêleke peywendiyên tay- 
bet vekiriye û bi şev û roj amade 
ye bersivê bide. Karmendên vê 
ofîsê beşdarîkirina Kurdan di vê 
serjimêriyê de girîng dibînin. 

Ev ofîs bi navê dewletê û bi riya 
Rûdawê sozê dide daniştvanên 
Kurd ên Brîtanya ku wan agahi- 
yên ku di dema serjimêriyê de 
bidin, biparêzin û neyên eşkere- 
kirin û nagihin destê hikûmetên 
Tirkiyê, Sûriyê û îranê. 

Lê derbarê nivîsandina navên 
Kurdan bi navê netewe 'Kurd' û 
welatê wan 'Kurdistan' karmen- 
dên ofîsê dibêjin: "Eger kesek we- 
latê jidayikbûna xwe weke 
'Kurdistan' binivîse em di amarên 
xwe de Kurdistanê weke welat 
pêşan nadin û dixin ser katego- 
riya "Rojhilata Navîn û Asya”. Yanî 
çênabe em ji bo kesên ku di ama- 
rên me de welatê jidayikbûna 
xwe weke Kurdistan didin nasan- 
din, hisabekî taybet vekin.” Ev 
karzan herwiha dibên: "Kesên ku 
gruba xwe ya neteweyî weke 
Kurd dinasînin, di amarên me de 
weke grubeke etnîkî ya cuda 
pêşan nadin û dixin ser katego- 
riya 'The otheres- ewên din.” 

'Ji bona ez Helebceyiyan rizgar bikim min gule berdan wan' 


Dema Komkujiya Helebcê gule berdane xelkê 
û dibêje "ez nizanim min kes kuştiye an na?! 

Lê belê dizanim bi vêna min gelek kes ji mi- 
rinê rizgar kirin." Ev gotinên Newzad Elwendî 
ne ku niha jî paşî borîna 23 salan bi ser bûye- 
rên Helebcê de hêşta ev bûyer li kolanên Ams- 
terdamê wîna dihejînin û xewa wî xera dikin. 


Hêmin Abdullah Hollanda 


S erhatiya Newzad roja 
13.03.1988'an destpê dike. 
Ew xelkê bajarê Kirmaşan ê Roj- 
hilatê Kurdistanê ye: "Wê demê 
ez çûbûm devereke îranê, min 
lîska ser berfê (Sky) dilîst, telefo- 
nek ji min re hat, gotin: Saddam 
tehdîd dike, dibe ku hinek bûyer 
çêbin, bizîvire were." Piştî vê xe- 
berê Newzad bilez dizîvire der- 
dorên Helebcê. Ew dibêje ew 
çûbû Helebce ji bona malbata ke- 
sekî mirovê xwe bibe Kirmaşan, 
lê dibêje paşî ew kesên wî ji wir 
derketine ew her li wir dimîne/' 
Newzad ne tenê şahidê bûye- 
rên Helebcê, belkî yeke ji qurba- 
niyên kîmyabarana Helebcêye. 
Pir kes wiha dizanin ku kîmyaba- 
ran roja 16.03.1988'an pêkhat, lê 
rastî roja 15.03.1988 êrişan dest- 
pêkir û roja 18.03.1988'an bi 
dawî bû. Roja dawiyê ya ku New- 
zad behs dike, ew dem bû ku 
Newzad ji bo rizgarkirina birîn- 
dar û çalkirina qurbaniyên He- 
lebcê beşdar dibe, lê ew dem ew 
bi xwe jî bi jehrê dikeve û êdî 
nema dizane çi hat serê wî, paşî 
du mehan ku di koma de dimîne 
li nexweşxaneya welatekî ku niha 
jî nizane ku der bû çavên xwe ve- 
dike. 

Kişandina Dîmenên Holly- 
woodê 

Newzad dibêje wî bi çavê xwe 
nedît ka kîjan corê firokan bombe 
dibarandin, lê ew dibêje "Weke 
dîmenên nava fîlmekî Holly- 
woodê bûn. Min mirovekî mirî ji 
nava erabeya wî derxist û bi are- 
beya wî ew xelkê mayî ji devera 
kîmyabaranê dûrdixist. Min bi 
çavê xwe didît ku bi dehan mirov 
direviya û li pey wan ewirekî sipî 
ji gaza jehrê dihat." Newzad di- 
bêje wê demê bi kamereyeke 
Video mijûl bû wêneyên wan di- 
kişandin, "li ber çavên min bû 
çawa ew mirov direviyan, lê 
dema ev pelên ewirên sipî ên 
gazê digihan wan, ew çep û rast 
diketin ser erdê û nema dikarîn 
birevin. Ji ver vê yekê jî min bi 
erebeyê dikir ez xwe bigihînim 
ewên ku li dawiyê diman û hîna 
nemiribûn. Min ewana li erebeyê 
siwar dikirin, heya çend kîlomet- 
reyan ji wir dûr dixist, car din di- 
zîvirîm hinek din min dibirin. Lê 
Newzad didome, dibêje: "Evhew- 
lên min ti mefa nedida ji ber ku ev 


karesat gelekî mezin bû, min 
didît bi sedan mirov direvin û di- 
mirin". 

Kî dibêje 5000 kes bûn? 

Newzad ji gotinên hinek fer- 
mandarên Kurd ku digotin "Ger 
ku ev nebûba wê cîhanê dengê 
me nebihîsta"gelekî bi guman e, 
lê ew pêtivî nabîne niha navê van 
kesan eşkere bike. Dema Newzad 
behsa van gotinan dike gelekî dil- 
giran dibe, dema dibêjin 5000 
kes mirine ew gelekî hêrs dibe. 
Dibêje 'kî ye dibêje 5000 kes in? 
Belgeyên di destê wan de çi ne ? 
Ew dibêje: "min bi xwe 500 kes 
bi dozerê çalkirine, niha jî hatine 
5000 gor li Helebce çêkirine û bi 
pîtên Erebî li ser wana nivîsan- 
dine 'Evane beşekin ji qurbani- 
yên komkujiya Helebcê' lê ew 
dema bombebarana Helece çêbû 
ji ber sedema şer wê demê xelkek 
zêde ji deverên derveyî Helebce 
hatibûn derdorên Helebcê diman, 
herweha gelek gûndên deverê bi 
fermî di lîsta dewletê de nebûn. 
Dema van 4 rojên kîmyabaranê 
ev xelke gelekî mirin û hejmara 
qûrbaniyan gelekî ji 5000 kesan 
zêdetire. 

Gulebaran kirin ji bona 
Rizgarkirinê 

Paşî van hemî salên dirêj bi ser 
kîmyabarana Helebce de derbaz 
bûn, Newzad zaniyariyê gelek 
zêde derheqa çekên kîmyayî bi- 
destxistine û baş dizane ew çekên 
çawa tên çêkirin, çawa tên bika- 
ranîn û bandora wana çi ne. Ew 
dibêje roja 15.03.1988 derdorên 
Helebce hatin bombekirin, 
16.03.1988 navenda bajarê He- 
lebce bombekirin, 17û 
18.03.1988'an jî dever bi tevayî 
dihat bombekirin. Li gor nêrîna 
Newzad, hinek ji van gazên jehrê 
bandora wan dereng çêdibe û 
mirov di cih de pê nakeve, ev jeh- 
rên li Helebce jî hatin bikaranîn ji 
van çekan bûn. 

Yek ji dîmenên ku Newzad qet 
ji bîra nake ew bû ku xelk ji ber 
bombaranê direviya, dixwest riz- 
gar bibin, lê ew reviyan cihekî ku 
gelekî gaz li wir kombûbû. Ew di- 
bêje: "Min xwest rê li xelkî bigi- 
rim ku neçin wê derê lê gelek bûn 
û guhdarî min nekirin, diviya bû 
ew çûban derên bilind, lê ew çûn 
nava newalek kûr, ji vê yekê ez 
neçar mam min gule berdan ne- 
walê ji bona ku xelk bitirsin, lê 



Newzad demekê ji mecbûrî li ser vê keştiya kevin dijiya 


hinek kesan guh nedidan gulan jî 
û her diçûn, lê hinek ji wana jî ji 
tirsa guleyan berê xwe dan cihên 
bilind." Niha jî hîna wîjdana New- 
zad dişewite ji ber ku ew dibêje 
dibe ku hinek kes bi guleyên wî 
miri bin, lê ji hêla din ve ew dilê 
xwe bi wê xweş dike ku ji guleyên 
wî gelek mirov neçûn newalê û 
berê xwe dan derên bilind û ji- 
yana wan bi vê yekê rizgar bû ku 
dibe niha ew hîn bijîn. 

Çirkên (saniyên) dawiyê ji 
bîranînên Newzad 

Demên herî dawiyê ku di bîra 
Newzad mabê ji kîmyabarana He- 
lebcê, roja 18.03.1988'an demji- 
mêr 2:24 bû: "Heya vê demê li 
bîra min bû ez li ser erebeya xwe 
bûm û ewqasî westiya bûm ez li 
derekê digeram ku hinekî bêhna 
xwe vekim. Paşî demê nayê bîra 
min çi hat serê min? Ez çûm ku 
derê?" Paşî du mehan Newzad tê 
ser hişê xwe, dizane ku di nex- 
weşxanekê deye, lê nizane kîjan 
nexweşxane ye, li kîjan welatî ye. 
Paşî demekî ew dizane ku ew bi 
xwe jî bi gazên jehrê ketiye. New- 
zad bi gaza "sarîn" jehir bûbû û ji 
hêla pizîşkên sinornenas tê dîtin, 
wî dibin nexweşxanê. Lê dibêje 
dema doxtora ez dîtime êdî her 
tişt bi dawî bûye, tevaya laşê 
Newzad bi gazê şewitiye. Niha jî 
bi dermanên bê hoşker êşa laşê 
Newzad tê sekinandin. Ji bona 
Newzad tav îşkenceya herî mezin 
e. Dema diçe ber tavê li ser laşê 
wî pelên qehwe rengî çêdibin, 
paşî ew pel tijî av dibin, diteqin û 
ava kîmyawî jê tê xwar: "Eve ji- 
yana min, ger ku derman nebin, 
ev jan wê min bikujin." 

Çîroka Pelên Qehwe rengî 

Newzad vê şahidiya xwe li 
gundekî bi dar û lêristan li ba- 
kûrê Hollanda ji Rûdawê re tîne 
ziman. Ew bi xwe niha li Amster- 
dam dijî lê ji ber ku ew salên dirêj 
li vî gundê maye û mala xoştiviya 


wî li wî gundî ye serdana gund 
dike. Ew salên 1990'an hatiye 
Hollanda û li wir Akademiya Hû- 
nerî xwendiye. Niha jî dixwaze bi 
karên xweyî hûnerî Monumênta 
Helebcê deyinê. Roja me ev hev- 
peyvîn li mala wî li Amsterdam 
bi Newzad re çêkir ew dibêje "ev 
bû 11 sal ez neçûme vî gundî, sala 
2000'an sibehek zû min hevala 
xwe "Gonay " maçî kir min got ez 
diçim lê ezê bizivrim, lê heya niha 
ez neçûme, ji ber ku hûn jî Kur- 
din, hevzimanên min in û diza- 
nim ezê bigirîm û bi xwe nikarim, 
dixwazim bi were em biçîn wî 
gundî, li wir jî ezê ji were behsa 
Helebcê bikim. 

Demjimêrek û nîv bi rêya Oto- 
mobîlê em çûn heya em gihan 
gund. Pênç xulek mabûn em bige- 
hîn nava gund, Newzad bi den- 
gekî têkel ji xemû xoçiyê li 
dîmenên xwezayê mêzekir û got: 
" Eve Kurdistana min". Ez dikarim 
li vir hemî kela dilê xwe birêjim. 
Cihê hevpeyvîna me kursiyek û 
mêzeke darî ye li nava bexçeyekî. 
Dema Newzad ji mere diaxivî 
tavê da ser Newzad. Me ji New- 
zad xwest em herîn derek ku tav 
lê nede, lê dibêje "Bisekinin, tişt 
nabe, bila jehra nav laşê min der- 
keve." Despêka hevpeyvînê me bi 
çavê xwe dît li bin çavê Newzad 
xalek qehweyî derket, heya da- 
wiya hevpeyvînê tevaya ser û 
çavên Newzad bi van xalên qeh- 
weyî hatin veşartin. 

Jehra Helebcê û Serma 
Amsterdam 

Newzad Elwendî yeke ji wan 
17 qurbaniyên kîmyabarana He- 
lebcê yên ku li dijî kevnebazir- 
ganê çekên kîmyayî Frans Anrat 
li dadgeha bajarê Lahaya Hol- 
landa dozeke nû vekirine. Ev kes 
ji ber beşdarbûn di tawana kom- 
kujiya dijî Kurdan li bajarê He- 
lebcê ji hêla dadgeha Hollanda ve 
cezayê zîndanê jê re hatî dayîn, lê 
ev qurbaniyên vê tawanê jî dawa 
zerara xwe dikin. Diviyabû ku 
dadgeh roja 16.03.2011 biryara 


dawiyê li ser vê dozê bide, lê ber- 
devka fermî ya dadgeha Lahay, 
Paula Kuning ji Rûdawê re daxu- 
yand ku ev biryar bo roja 
13.04.2011 hatî paşxistin. Li ser 
vê paşxistina biriyarê nameyek ji 
hêla dadgehê ve gihaye destê 
Newzad jî. Ev doz bûye sedem ku 
Newzad Elwendî weke qurbani- 
yekî komkujiyên Kurdistanê di 
nava xelkê Hollanda bê naskirin. 
Van dawiyan bi rêya rojname- 
vanê Hollandî Peter Hellhorst wî 
bala medya Hollandî kişandiye 
ser pirsek teze. Hellhorst di koşe- 
yekî nivîsên xwe de li ser zarê 
Newzad daxwaza hevdîtinekê ki- 
riye di navbera Newzad û Frîts 
Bolkstein ku di salên heştêyan de 
wezîrê bazirganiya Hollanda 
bûye. Newzad dixwaze raste rast 
wîna bibîne, derheqa wê demê, 
bûyerên çêbûne çend pirsan jê 
bike û hind gotinan jêre bêje. Paşî 
vê çendê Bolstein bersiv daye û 
gotiye "dikarin bi hevre qehwe- 
yekê vexwin", Newzad jî dibêje ji 
ber jehrên ku li Helebce ketine 
nava laşê wî ew nikarê qehwe 
vexwe, lê ji bona Newzad ev jî 
nabe asteng û ewê bi Bolstein re 
bê ba hev. 

Newzad Elwendî carek din jî di 
programek televiziyona Hollandî 
de derketibû, ew jî ew dem bû ku 
zivistana derbazbûyî şaredariya 
Amsterdamê xanî nedabû New- 
zad, ew jî neçar di nava gemiyek 
kevin de dijiya. Ev qurbaniyê 
çekên kîmyawî wê demê diçe 
cem saziyên tendirustiyê ya Hol- 
landî, lê karmendekî tendirustiyê 
di raportek derew de dibêje ev 
kes ji 14 salî û virve maddên Êro- 
yîn bikartîne û divê li jêr kont- 
rolê bimîne. Newzad dibêje: "wan 
dixwest bi zorê derman bidin 
min, daku ez hişê xwe winda 
bikim û nikaribim parastina xwe 
bikim. Ji ber ku jan min digire, ez 
dermanên bêhişkirinê bikartî- 
nim, lê wan dixwest bêjin ez ji ber 
Êroyînê weha bûme, lê belê di vî 
programê televizyonê de rastî 
derdikeve û malekî didin min." 

Xeyala wî anîmasyona Kawa 
û Rustemê Zal e 


►Di sînemaya Kurd 
de fîlmên anîmas- 
yonê tune ne 


►Hollywood vê 
teknîkê di gelek fîl- 
man de bikartîne, 
wek Matriks, Ben- 
jamin Button... 


Alan Ken Berlîn 


S înema li hemû cî- 
hane roj bi roj pêş 
dikeve. Beşa anî- 
masyonê jî di van 
salên dawîn de 
gelek pêş ketiye û mirov di- 
kare bêje ku niha di hemû fîl- 
mên nû de teknîka 
anîmasyonê heye. Fîlmên 
wek 'Avatar', 'Matrix' di vî 
warê de minak in. "Lê di sîne- 
maya Kurd de anîmasyon hê 
jî nayê bi kar anîn.” Xwediyê 
vî nêrînê Saît Ferat Okçuoglu 
ye. Okçuoglu xeyalê xwe ya 
herî mezin wiha tîne ziman: 
"Ez ê rojekê destana Kawa û 
Rustemê Zal bi riya anîmas- 
yonê bînim ser perdeya spî.” 

Anîmasyon di diroka sîne- 
mayê de xwediyê temenekê 
100 salî ye. Ango ev sed sal in 
ku di fîlman de anîmasyon tê 
bi kar anîn. Di vî beşê de jî 
gelek fîmên serkeftî hatine 
çêkirin. Lê di sînemaya Kurd 
de ev tişt hê nehatiye bi kar 
anîn. Saît Ferat Okçuoglu yê 
28 salî, bi salane di sînameyê 
de li ser beşa anîmasyonê kar 
dike. Fîlmê wî yê yekemîn jî 
du sal berê di Festîvala Fîl- 
man a Cannes ê de hat nîşan- 
dan. Ew bi xwe hem li 
Meksîka û hem li Parîsê dijî, 
niha li ser anîmasyonê kar 
dike. Okçuoglu dibêje, "Dî- 
roka anîmasyonê di sînemayê 
de gelek kevnar e û îro jî xwe- 



diyê bazarek girîng e.” 

Cara yekem di 1908'an de 
anîmasyon ket nav sînemayê 

Sînemevanê Kurd Saît 
Ferat Okçuoglu, pirsa me ya 
"Animasyon çi ye?” wiha ber- 
sivand: "Anîmasyon di serî de 
li ser kaxizan wek çêkirina 
şêweyan destpêkir. Ev şêwe li 
pey hevdu dihatin nîşandan. 
Lê îro bi teknîkê pêşketî li ser 
kompûterê tê çêkirin. Cara 
yekem fîlmê anîmasyon ji 
aliyê Emile Cohl ve di sala 
1908'an de hat çêkirin. Ev 
kurtefîlm ji 700 şêweyan pêk 
tê û wek destpêka dîroka anî- 
masyone tê qebûlkirin. Li 
gorî min 10 salê din ev beş 
wê gelek pêş bikeve.” 

Okçuoglu dibêje ku îro di sî- 
nemaya Hollywoodê de anî- 
mosyon cîhek girîng digire. 
Okçuoglu, axaftina xwe wiha 
berdewem dike: "îro li Amarî- 
kayê fîlmek bê anîmasyon 
mirov nikare bibîne. Di vir de 
du sebeb hene. Yek: rastî, ya 
din jî rakirina sînoran a li pê- 
şiya xeyalan e. Mirov çi xeyal 
bike dikare wê bi riya anîmas- 
yonê derbasî perdeya spî bike. 
Mirov dikare texmîn bike ka 
anîmasyon ber bi ku ve diçe.” 
Okçuoglu dide zanîn ku fîlmên 
ku di salên dawîn de derke- 
tine teknîka anîmasyonê zêde 
bikartînin û wiha didome. 
"Fîlmên wek 'Benjamîn But- 
ton' û 'Avatar' minak in. Lîstik- 
vanên van her du fîlman bi 
komputerê hatine çêkirin û 
anîmatîk in. Sîstema Motion 
Capture aktore rast li ser 
komputerê çêdike. Ev 
sîstem jî roj bi roj pêş di- 
keve.” 


Ji anîmasyona 
Kurdî re d m 
lazim e 


Bi baweriya Saît 
Ferat Okçuoglu, di sî- 
nemaya Kurd de ji 


Sînemavanê 
Kurd Okçuoglu 
bi karê anîmas- 
yonê re mijûl e 
û bi navê'The 
Utopia'fîlmek 
çêkiriye. Ew 
bawer dike ku 
di demeke nêzîk 
de wê ciwanên 
Kurd di fîlman 
de vê teknîkê 
pir bi kar bînin. 


xeynî fîlmên wî fîlmên anî- 
masyon tune ne û wiha dom 
dike: "Ez heta niha di sîne- 
maya Kurd de rastê fîlmêk 
anîmasyonê nehatime. Ya ez 
dizanim tenê fîlmê min ê bi 
navê 'The Utopia' heye. Ji xwe 
ji bo fîlmên anîmasyonê 
rewşa sînemaya Kurd a niha 
ne amade ye. Ne rewşa aborî 
û ne jî ji aliyê ramanan. Niha 
ez ji bo televizyonekê hîn 
projeyan çêdikim. Lê ji bo sî- 
nemayê jî hinek projeyên min 
hene. Di demek nêzik de ez 
dixwazim van projeyan pêk 
bînim.” Okçuoglu, li ser pirsa 
me ya, "Ji bo çi sinemavanên 
Kurd destana Kawa û Rus- 
temê Zal wek anîmasyon 
nakin fîlm?” wiha got: "Xeyala 
min a herî mezin destana 
Kawa û Rustemê Zal bikim 
fîlm. Lê ev gelek zehmet e. 
Pir pere lazim e. Lê ez ê 
rojekê çêbikim. Ji aliyê 
din ez di wê baweriyê 
de me ku ciwanên 
Kurd dema pêşiya 
me wê dest bavêjin 
vî karî û anîmas- 
yonê têkin nav sî- 
nemaya Kurd. Wê 
gavê wê mîtoloji- 
yên Kurdan jî bi 
awayê anîmas- 
yonê bên ser 
perdeya spî. 
Tenê hinek dem 
lazim e.” 

Hekîm Sefkan 
Serkeftinên TRT 6 



Ş er, erê şer. Ne pêwîst e di şeran de çek bên 
bikaranîn, ji xwe armanc ji şeran ew e ku 
nelek biserkeve, hêla din qels yan jî tune bibe. 

Kesên ku min nas dikin helwesta min li 
hemberî TRT 6 dizanin. Ew kanal (ku iro yan 
jî sibe kare tune bibe, ji ber fermîbûna wê ya 
huqûqî hîn jî tune ye) ne ji bo pêşketina 
ziman û çanda me, lê belê ji bo xerakirina zi- 
manê me ye. Mixabin ew bi destê me dibe. Lê 
ew kanal bi xwe serkeftineke mezin a te- 
koşîna Kurdan e, heta berî demekê, heta vê 
rojê jî, hîn kurdî li cem kesên ku ew kanal ve- 
kirine "zimanê nenas"e. Li hemberî tekoşîna 
Kurdan, dewlet mecbûr ma ku hinek gavan 
bavêje, lê wek xwe, ne wek me, yek ji wan jî 
ew kanala TV bû. 

Dema ku bi tirkî ji Kurdan re digotin 'tero- 
rist', ji xwe me nedibist jî, lê dema ku Kurdek, 
bi kurdî, dibêje "rêxistina terorê" mirovê bi 
namûs û welathez hezar carî dimre. 

TRT 6 gelek "serkefin" bi destxistine, wek: 
Niha bi kurdî Kurdan reş dikin. Gelek hu- 
nermendên Kurd ku heta duh, li saziyên we- 
latparêz kar dikirin, di şer de hêsîr ketin 
destê dewletê. Kesên ku bi salan dixwestin bi 
nav û deng bibin, lê nedibûn, niha hemû Kurd 
li ser wan "dipeyîvin". 

"Serkeftineke" din a TRT6, di rêzefilmên 
wê de ye, me digot qey di her malê de rojane 
pirsgirêka Kurd tê axavtin, bi rastî min niza- 
nibû Kurdên wiha hene ku haya wan ji bayê 
felekê nîne, ev jî bi xêra TRT 6 em fêrbûn. 

"Serkeftin"a herî mezin ew e ku TRT 6 
Kurd kirin du perçe, ji xwe em tîştîşî bûn, icar 
her tîşek ji me bûn dudo. 

Maka "serkeftinan" ku hikûmeta Tirkiyê di 
bin simbêlan re dikenîne, ew e ku TRT6 û 
rayedarên Tirk şer di nava Kurdan de derxis- 
tin. 

Van rojên dawî qerebalixeke wiha bi toz ku 
dilê mirov li hev dixe derket navê. Daxuyanî 
li ser daxuyaniyekê, ji xwe mijarên axavtinê 
yên Kurdn tunebûn, bi xêra TRT 6'ê mijarek 
derket û Kurd rabûn hev. 

Di nerîna min de kesekî ku tiştekî nizane 
tune ye, kî diçe ku, çima yan jî kînga,yan wê 
çi li pêşiya wan be, zanin, loma pêwîstî bi 
şîretan nemaye. 

Tiştekî ku pir bala min kişand heye, di da- 
xuyaniya weqfa Şivan Perwer de tê gotin ku 
"sansurkirina ala Kurdistan tê wateya ne te- 
hemulkirina dewletê ji rengên kurdî re". Sedî 
sed rast e, lê gelo Şivan ne rengekî kurdî yê 
naskirî ye? 

Mijara vexwendina wî ji TRT6'ê re ne niye- 
teke paqij e. 

TRT saziyeke dewletê ye, siyaset û nêzik- 
bûna dewletê ji Kurdan re ye, dibe ku sibe em 
hemû li wê saziyê ne tenê bibin mêvan, tê de 
kar jî bikin, lê vê rojê, ev yek tê wateya peji- 
randina çareseriya hikûmet û dewletê ji pirs- 
girêka Kurd re. 

Bi nerîna min Bulent Arinç û AKP di vê 
demê de gihan armanca xwe, TAK fort kirin. 
Çapemeniya Tirk û MIT'ê navê wê kirin tah- 
dîda kuştinê; Ahmet Altan nivîsî, Kurdan ba- 
werkirin û tevliheviyeke mezin çêbû. Ma ne 
ev bû armanca dewletê? 

Her kes azad e. Rastî jî li navê ne. 

W ek her salê, Kurdên li 
derveyî welat dijîn îsal 
jî bi şev, meş û çalakiyên cûr- 
becûr Newroz pîroz kirin. 
Newroza li derveyî Kurdis- 
tanê ya îsal a herî mezin li 
bajarê Almanyayê Dussel- 
dorfê hat pîrozkirin. Newroz 
a ku ji aliyê Yekitiya Kome- 
lên Kurd li Almanya (YEK- 
KOM} ve hat lidarxistin, ji 
hemu bajarên Almanya, 50 
hezar li kêleka çemê Renê ci- 
vand. Di şahiya Newrozê de 
siyasetmedarên Kurd û 
Alman jî amade bûn û li vir 
axivîn. Hevseroka BDP'ê 
Gultan Kişanak jî li Newroza 
Dusseldorfê amade bû û hi- 
kûmeta AKP'ê rexne kir. Ji 
bilî axaftinên siyasî, huner- 
mendên wek Ali îhsan 
Dogan, Xelîl Xemgîn, Şahê 
Bedo, Aynur Dogan, Grup 
Bajar, Silbûs û Tarî ji tevlî şa- 
hiya Newrozê bûn û bi stra- 
nên xwe pîrozbahî geş kirin. 
Jin û keç û zarok bi rengên 
kesk, sor û zer xwe xemilan- 
din û dîlan girtin. 

Li ser dikê siyaset li jêr 
jî dîlan 

Duyemîn Şahiya Newrozê 
ya mezin jî li bajarê Wup- 


pertalê jî aliyê KOKMAR.eu 
ve hat organîzekirin. Bi 
sedan kes tevlê pîrozbahiyê 
bûn û li ber stranên Şîvan 
Perwer, Hozan Fatê, Xêro 
Abbas dîlan girtin. Di New- 
rozê de dirûşmên wek "Per- 
werda zimanê dayîkê 
mafekî bingehîn ê mirova- 
hiyê ye" bal kişandin ser 
xwe. Gelek nûnerên sazî, 
partî û rêxistinên Kurd jî 
tevlî pîrozbahiyê bûn û axi- 
vîn. Cîgirê serokê HAK- 
PAR'ê Hasan Dagtekin jî di 
Newroza Wuppertal de 
amade bû. Keç û jinên bi 
cilên rengîn pîrozbahî ren- 
gîntir kirin û dîlan û govend 
girtin. 

Kurd li Zurihê û Ro- 
mayê jî derketin kolanan 

Li bajarên Swîsre Zurich, 
Luzern, St.Gallen, Solot- 
hurn, Lozan, Biel, Basel û 
Necahatelê jî Kurd derketin 
kolanan û di şahiyên New- 
rozê de dirûşmê siyasî avê- 
tin û ji pirsgirêka Kurd re 
çareseriyeke demokratîk 
xwestin. Li bajarê îtalya Ro- 
mayê jî Kurd li meydana 
Nelle Piazzayê civiyan û 
agirê Newrozê hat vêxistin. 

Keç ji medyayê direvin 

Jinên rojnamevan 
ji xapandinê ditirsin 


►Ji ber nêrînên 
negatîf ên malba- 
tan keç nikarin di 
dezgehên med- 
yayê de kar bikin 


►Ji 500 hezar en- 
damên Sendikaya 
Rojnamevanên 
Kurdistanê tenê 
700 jin in 


Sane Silêman Hewlêr 

E v dema salekê ye ku 
Feyrûz Reûf beşê ragi- 
handinê xilas kiriye, lê tevî 
hebûna nêzîka hezar kana- 
lên medya li Herêma Kur- 
distanê yên dîtinê, 
bihîstinê û xwendinê, Fey- 
rûz li mal rûniştiye û kar 
nake: “Malbata min nahêle 
ez karê medyayê bikim.” 

Bi baweriya Feyrûz Reûf ji 
ber "nêrînên negativ" ên 
malbatan li dijî xebata li dez- 
gehên ragehandinê keç ni- 
karin di warê medya de kar 
bikin: “Kanalên medya ali- 
yên baş ên karkirina keçan 
dernaxin û jinan wek ala- 
veke xweşikî û tam wergir- 
tinê bikartînin, guh nadin 
zîrekî û jêhatîbûna wan 


700 jin endamên sen- 
dîkaya rojnamevanan 
in 

Tevî vekirina çend beşên 
medyayê li peymangeh û 
zanîngehên Herêma Kur- 
distanê, salane çendîn 
xwendekarên keç berê xwe 
didin van beşan, lê piştî 
derçûna wan beşekî kêm ji 
wan li kanalên medyayê 
kar dikin. 

Nêzîka 5 hezar endamên 
Sendîkaya Rojnamevanên 
Kurdistanê heye ku tenê 
700 endamên wê jin in. Evjî 
dide xuyakirin ku hê mêr li 
dezgehên medyayê serdest 
in, lê li aliyê din li sendîkaya 
rojnamevanan komîteya 
rojnamevanên jin jî heye. 

Mamosteyên beşê ragi- 
handinê sedemê dûrketina 
keçên ku beşê ragihandinê 
xilas dikin ji karê medyayê 
bi girtîbûna civakê ve girê- 
didin û bi baweriya wan hê 
piraniya malbatan ewqasî 
ne vekirî ne ku rê bidin 
keçên wan li derve kar 
bikin, nemaze di warê 
medyayê de. 

Baweriya malbatan 
rolek mezin dileyîze 

Serokê beşê ragihandinê 
li peymangeha teknîkî ya 
Hewlêrê Dilêr Ehmed di- 


bêje: “Pirsgirêka vebûna 
me ya civakî heye. Bawe- 
riya piraniya malbatan hê 
bi vê yekê nîne ku çawa 
keçên wan li dezgeheke 
mîrî fermanber in.” 

Dilêr Ehmed diyar kir ku 
çendîn keç ku destpêkê li 
beşê ragihandinê hatin 
wergirtin, kesûkarên wan 
hewl dan wan veguhêzin 
beşekî din: “Keçên ku îro di 
medyayê de kar dikin, mal- 
batên wan vekirî ne û fam 
dikin ku medya jî wek pîşe- 
yên din çawa mêr tê de kar 
dikin, jin jî bi heman awayî 
dikarin tê de kar bikin.” 

Beşek ji keçên ku diçin 
beşê ragihandinê, wek 
beşên din tenê mebesta 
wan bidestveanîna bawer- 
nameyê ye, lê ne ku bidest- 
veanîna agahî û fêrbûna 
pîşeyê ye. Loma yên ragi- 
handinê xilas dikin, pir kêm 
karê ragihandinê dikin. 

Mamoste Rizgar Ren- 
cero, ji beşê ragihandinê yê 
kolêja edebiyatê li zanîn- 
geha Selahedîn, dibêje: 
“Her sal hejmareke baş a 
keçan derdikevin, lê di 
warê medyayê de kar 
nakin. Hinek keç hatine 
beşê ragihandinê û gotine 
ku tenê ji bo bawernameyê 
bidestve bînin û bi hêsanî 
mêr bikin.” 

Bi dîtina Rencero ku hu- 
nermend e jî, hinek karê 



hunerî jî bandorê li ser 
dûrketina keç û jinan ji 
medyayê dike: “Hunera 
Kurdî wisa lê hatiye ku ji- 
neke Kurd di WC'yê de klîp 
dikişîne, ev civakê ditirsîne 
û wisa dike ku jin ji med- 
yayê dûr bikevin. Herwiha 
hinek dezgehên medyayê 
bi awayekî xerab li himberî 
jinan tevdigerin.” 

Sedem burokrasiya 
mêran e 

Nêrîna jinên rojnamevan 
cuda ye. Bi baweriya hine- 
kan sedem bi jinan ve girê- 
dayî ne ku bi xwe naxwazin 
derkevin pêş. Hinek jî dibê- 
jin sedem di kanalên med- 
yayê ye de burokrasiya 
mêran e. 

Nivîskar û helbestvan 
Çinar Namiq ku li kolêja 
edebiyatê xwendekara beşa 
ragehandinê ye, dibêje: “Jin 
bi xwe berpirsiyar e ku di 
warê medyayê de roleke wê 
ya balkêş nine, ji ber eger 
her mirovek bixwaze kar 


nake, û astengiyên civakê 
dike behane.” 

Lê bi nerîna rojnamevan 
Behre Hemereş, lehî û êrî- 
şên qise û qiselokan li ser 
jinên rojnamevan wisa ki- 
riye ku jin ji karê medyayê 
dûr bikevin: “Jin dema tên 
nav karê ragihandinê ji xa- 
pandinê ditirsin, lê ev vedi- 
gere jinan bi xwe ku rê dide 
vê xapandin û bikaranînê.” 


“Li Kurdistanê pir kêm tê 
dîtin ku li dezgehên med- 
yayê jin xwedî post bin, jin 
an bêjer û yan jî pêşkêşkar 
in û carna peyamnêr in. 
Kêm jin hene ku sernivîs- 
kar an rêveberên kanaleke 
televizyonê bin, ji ber hinek 
mêrên ku di medyayê de 
kar dikin di bingeh de ba- 
weriyê bi şiyana jinan 
nakin.” 



Komedyenê meksîkî Eugenio Derbez xwe ji bo lîstekekê 
amade dike 


Metroseksuelên Kurd zêde dibin 


Bawer Çem Amed 

M êrên ku bi qasî jinan 
girîngî didin lêni- 
hêrtina por, birî, dêm, rû 
û pirça xwe li Amedê 
zêde dibin. Êdî mêr jî 
weke jinan dest bi manî- 
kur û pedîkurê dikin û 
salonên ku vê xizmetê 
didin her ku diçe zêdetir 
dibin. 

Li Amedê her ku diçe 
hejmara mêrên ku dixwa- 
zin bi qasî jinan laşê xwe 
xweşik bikin û girîngî 
didin qeşengiyê (delalî) 
zêdetir dibe. Mêrên ku 
biriyên xwe digrin, pirça 
sîngê xwe digrin, manî- 
kur û pedîkur çêdikin ku 
weke metroseksuel tên 
zanîn, êdî li Amedê zêde 
tên dîtin. Vêca ji ber ku 
hejmara metroseksuelan 


zêde bûye, di salên dawî 
de li Amedê hejmara sa- 
lonên mêran ên delaliyê 
jî zêde bûne. Salona yeke- 
mîn li Amedê di 2007'an 
de vebû û niha 7 salonên 
mêran ên delaliyê li wî 
bajarî hene. Li Ofîsa 
Amedê 3, li Kayapinarê 2, 
li Yenîşehîrê 2 salon niha 
xizmeta qeşengkirina 
mêran didin. 

Berê şerm dikirin 

Yek ji xwediyên van sa- 
lonên delaliyê, Mehmûd 
îsmailoglu ye, ev 3 sal in 
ew li Amedê xizmetê dide 
mêrên metroseksuel. îs- 
maîloglu derbarê profîla 
muşteriyên xwe yên met- 
roseksuel û xizmetkari- 
yên salona xwe got: 
“Mêrên Kurd pir şermok 
in, dema ku birî û pirça 


sîngê xwe bigrin, dikevin 
psîkolojiyeke wisa ku 
xwe nemêr hîs dikin. Yan 
jî gelek mêr dixwazin bên 
salonên delaliyê birî û 
pirça xwe bigrin lê ditir- 
sin ku xelk henekê xwe bi 
wan bike, wan biçûk bixe, 
ji ber vê yekê dixwazin lê 
ji tirsa nayên. Hin kes jî 
hene ev tirs şikandine û 
bi qasî jinan li laşê xwe 
dinêrin, girîngî didin qe- 
şengiyê. Hejmara metro- 
seksuelan her diçe li 
bajêr zêdetir dibe.” 

Epîlasyona dêman jî 
dixwazin 

Xwediyê saloneke din a 
delaliya mêran bi navê 
Ahmet Eliaçik jî da zanîn 
ku hejmareke kêm be jî 
êdî hin mêrên Amedî ji 


porkurkirina klasîk zêde- 
tir ji bo menîkur û pedî- 
kurê berê xwe didin 
salonan û wiha axivî: “Ji 
sedî 5'î muşteriyên min ji 
bo lênihêrtina laş, manî- 
kur û pedîkurê tên. Li vir 
pirça sîngê xwe digrin, 
pirça dest û lingê xwe 
digrin, xwe qeşeng dikin, 
bêhnên pir xweşik li xwe 
dikin. Mêr êdî ji bilî rih û 
porê xwe, ji bo lênihêrtin 
û qeşengkirina laş, dest û 
piyên xwe jî tên. 

Gelek mêr dixwazin em 
ji wan re masaj jî bikin, lê 
niha em xizmeta masajê 
nadin.” Elîaçik, got ku hin 
mêrên ku dixwazin epî- 
lasyona dêman bikin jî 
hene lê niha ji ber kêm- 
bûna muşteriyan ew wê 
xizmetê nadin. 

















Hejmar 88 I RÛdaW 


Hevpeyvîna Hefteyê 


11 


Felekedîn Kakeyî: 

Azadbûna 
Rojhilatê 
Kurdistanê 
misoger e 

Serhildanên gelerî li Cihana Erebî û Rojhilata 
Navîn didomin û berbi welatên serdestên Kurdan 
belav dibin. Felakedîn Kakeyî di wê baweriyê de 
ye ku ev serhildan wê bighijin Sûriye û îranê jî û 
Rojava û Rojhilatê Kurdistanê wê azad bibin. 



Hewlêr (Rûdaw) - Felekedîn Ka- 
keyî yek ji serkirdeyên kevnar ê 
PDK'ê ye ku ev du kongre ne xwe 
ji bo serkirdayetiya PDK'ê berbi- 
jar nekiriye. Pir caran nerîneke 
wî ya cuda li ser rewşan heye. Bi 
baweriya Kakeyî niha dema wer- 
girtina Kerkûkê ye, dema xwe 
amadekirinê ye ji bo azadbûna 
Rojhilat û Rojavayê Kurdistanê û 
ji bo vê mebestê jî wek pêwîsti- 
yeke pir zêde dibîne ku partiyên 
her çar parçeyên Kurdistanê kom 
bibin û xwe amade bikin. 

Rûdaw: Tiştê niha li Kurdistanê 
heye xwepêşandan an serhildan e? 
Felekedîn Kakeyî: Ne yek ji wan 
e jî. Ez di aliyê teorîk de dibêjim. 
Ez behsa kitekitên bûyera ku li Si- 
lêmaniyê çêbû nakim, lê behsa 
koka meseleyê dikim. Ji ber çi di- 
bêjim ne tişteke? Ji ber li ser ti fel- 
sefeyekê naçe. Eger em nav li van 
bûyeran bikin, wek raperîn an 
xwepêşandan, ji xwe xwepêşan- 
dan pileyeke raperînê ye. Yanî 
serhildan xwepêşandan û man- 
girtin tê de heye û serhildan jî tê 
de heye. Serhildan ne tenê ew e 
ku di cih de herî sîstem an rêjîmê 
biguherî lê ew e ku tu rewşê bili- 
vînî. Niha li vir qet nikarî weke 
welatên din bikî, ew jî ji ber tiş- 
tekî: awayê sîstemê li îraq û li 
Kurdistanê jî çesipî ye ku li ser ve- 
guherandina demokratîk bend e, 
êdî ev demokrasî nayê qebûlkirin 
an dibêjin ne demokrasî ye û heye 
bêjin hilbijartin ne dirust in, ev 
meseleyeke din e. Lê du salên din 
dema hilbijartinên parlamentoyê 
tên û hilbijartina serokê Herêma 
Kurdistanê tê kirin, li Bexdayê jî bi 
heman awayî. Di demeke nêzîk 
de, hilbijartinên civatên parêzge- 
han jî tên kirin, yanî hilbijartin bi 
berdewamî heye û prose nesekinî 
ye. Ez behsa Tevgera Goran dikim 
û eger Komele û Yekgirtû jî herin 
rexê wê, gotina min ji bo wan jî 
derbas dibe. Tu li parlamento yî û 
moleta karkirinê jî wergirtiye. 
Hilbijartin hatiye kirin û gihiştî 
parlamentoyê, li gor yasayekê kar 
dikî û diaxivî. Ewê dibêje dengê 
min li parlamento dernakeve, tel- 


evizyon hene û kanala te ya med- 
yayê heye. Jixwe hinek parla- 
mento li cîhanê hene tiştekî kurt 
belav dikin û ew jî serokayetiya 
parlamento sansûr dike, wek li 
Bexdayê heye, li wir beşê rage- 
handina parlamento bi xwe wê- 
neyê rûniştinan diweşîne. Li 
Kurdistanê ew jî nîne û azad e. 
Eger PDK'ê videoya rûniştinê 
belav neke, aliyekî din dikare 
belav bike. 

Dixwazim Barzanî 
piştî vê gera seroka- 
yetiya Herêma Kur- 
distanê bêje bi xatirê 
we 

Lê Goran niha daxwaza hilwe- 
şandina hikûmetê dike ne ya 
parlamentoyê. 

Hilweşandina parlamentoyê jî 
rewa ye, lê şertê wê hene. Ez na- 
bêjim çênabe, lê ev hilweşandin li 
gor sîstema navxwe ya parla- 
mento divê li parlamento bê 
behskirin. Tu ku li parlamento yî, 
çima li derveyî wê daxwaz dikî? 
Ku te li wir daxwaz kir, du rê 
hene: bê guman ev weke her bir- 
yareke giring dikeve dengdanê 
de, eger piranî ligel te bûn, ser 
çavan. Eger ne ligel te bûn û te 
dîsa raya xwe tenê rast dît, rast 
bibîne, lê divê li gor raya piraniyê 
tevbigerî. Ev yasaya karê parla- 
mentoyê ye li seranserê cîhanê. 
Êdî tu li hundirê parlamentoyê 
daxwaza tiştekî dikî ku piranî 
qebûl nakin, dixwazî li derveyî 
parlamentoyê ferz bikî. 

Çi ferq di navbera Herêma Kur- 
distanê û Misir û Tunusê de 
heye? 

Li Misr û Tunusê du rêjîmên 
girtî hebûn ku rê nedidan kes ba- 
xive. Misir ku bi hezarên salan na- 
venda çand, raman û hunerê ye, 
wisa lê hatibû ku rewşenbîran ni- 
karîbû biaxivin. Ev li vir tune. Li 
Tunusê jî, Zênabidîn Bin Elî bi 
derbeyê gihişte desthilatê û 
Hebîb Boreqîbe yê damezrênerê 


Tunusê xist zindanê. Li gor hemû 
exlaqên siyasî, ew karekî ne baş 
bû. Li vir gava behsa serokê He- 
rêma Kurdistanê dikin, heya niha 
ev gera dûyem e ku serokayetiyê 
dike, lê eger bo gera sêyem yasayê 
jî rê nedayê û bi kotekî got ez ê bi- 
mînim, wê demê mafê te heye tu 
serhildanê bikî. Nizanim yasaya 
serokayetiya Herêma Kurdistanê 
çawa ye, lê dîsa naxwazim bibe sê 
ger, ez endamê PDK'ê me û serokê 
min e, lê dixwazim vê gerê xilas 
bike û bi emanet bêje bi xatirê we. 
Eger serokê Herêma Kurdistanê 
serok Barzanî bû, yan keskekî din 
bû, dema wî moleta wî, ya yasayî 
xilas bû û got nexêr naçim, wê 
demê ez ê jî serhildanê bikim li 
dijî wî. Lê hê me ew tişt nedîtine. 
Li ser meseleya gendeliyê jî, Eme- 
rîka û Brîtanya jî dibêjin gendelî li 
cem me heye, lê gendelî tê çare- 
serkirin. Hêj wezîr bûm ku planek 
ji aliyê hikûmetê ji bo nehiştina 
gendeliyê hat danîn. Bawer dikim 
gendelî her tê kirin, lê tu dikarî 
kêm bike û rê lê bigre û gendelka- 
ran zû ceza bikî. Li îraq û Kurdis- 
tanê jî, ev kêm e. Pêwîstiya me li 
Kurdistanê bi şefafiyeteke zêdetir 
heye û ev jî dikare bê kirin. 

Niha derna wergir- 
tina Kerkûkê ye 

Di daxuyaniya 7 xalî ya ku Tev- 
gera Goran derxistî de meseleya 
Kerkûkê bi tevayî winda ye. 

Bi baweriya min niha dema 
wergirtina Kerkûkê ye. Divê bira- 
derên Goran bi xwe bersiva vê 
yekê bidin, ji ber ku wan felsefa 
xwe li ser çi danîne û armanca 
wan çi ye, ew dizanin. Ew daxu- 
yaniya ku tu behs dikî, ew berna- 
meya wê tevgerê ye û mafê wan 
e. Min di dema xwe de jî li ser vê 
yekê ti axaftin nekirine, min got 
partiyeke û bernameya xwe belav 
dike. Ji xwe ji bo wê yekê hatiye 
damezrandin, eger wê yekê jî ne- 
bêje, erê çi bike? 

Di rojeva Kurdan de, bi deshilat, 
opozîsyon û hikûmetê ve, Ker- 


Niha li vê derê aza- 
diyek heye û Ba- 
kure Kurdistaneji 
hinekê ber bi aza- 
diyê ve diçe. Eger 
Rojhilat û Rojava jî 
azad bûn, tu wê 
demê azadî. Dibe 
ku tu yekser nebêjî 
min dewlet ragi- 
hand, lêtu dibî 
dewletek defakto. 


kûk xalek lewaze. 

Me timî gotiye ku giringiyek pê- 
wîst nedan Kerkûkê û pêwîste 
beşek ji bûdçeya Herêma Kurdis- 
tanê jêre bê veqetandin. 

Hinek Kurdên derve dibêjin, ev 
raperîna cîhana Ereban ji bo 
Kurdan ku li parçeyên din jî dest 
bi raperînê bikin, firsendek 
mezin e û ji bo Herêma Kurdis- 
tanê jî navçeyên veqetayî werbi- 
gire. Nêrîna we çi ye? 

Min berê jî behsa vê yekê kiriye 
ku ev rewş ji du aliyan ve bihara 
Kurdan e. Ez tênagihim ku li vê 
derê serhildanê bikin, wê çi wer- 
bigirin. Lê ji bo Kerkûkê, erê. Ker- 
kûk jî bi wî awayî nayê wergirtin, 
belkî di encama serkeftina rape- 
rîna navçeyên Kerkûkê de tê wer- 
girtin. Çima? Niha li vê derê 
azadiyek heye û Bakûrê Kurdis- 
tanê jî hinekê ber bi azadiyê ve 
diçe. Eger Rojhilat û Rojava jî 
azad bûn, tu wê demê azadî. Dibe 
ku tu yekser nebêjî min dewlet 
ragihand, lê tu dibî dewletek de- 
fakto. 

Wekî Chomsky dibêje, di encama 


çûyîn-hatina 10 sal bêdengî? 

Ne 10 sal, wê bi 5 salan bê 
birîn. Çûyîn-hatinê dikî, rêya ba- 
zirganan vedikî, gûhertinên 
aborî, perwede û civakî, ev dibin 
sedem ku gel hevûdin nas bikin. 
Wê demê ti pirsgirêk çênabin ku 
her yek ji wan parçeyan di çarço- 
veya dewletên xwe de bimênin, ji 
ber wê sinorên wan bên vekirin. 
Wê demê wê bihara Kurdistanê 
be. Gelek pêwîst e em niha xwe jê 
re amade bikin, niha pirsgirêka 
me ewe û ne tiştek dine. Ji xwe 
her partiyek azad e ji bo xwe çi 
dibêje. Lê ez dibêjim divê niha 
hemû partiyên Kurdistanê xwe 
amade bikin û bernameyekê 
danin ku çawan bibînin. Niha ya 
Rojhilat mîsoger bûye. 

Konferansek giştî ji 
bo partiyên her çar 
parçeyi Kurdistanê 
gelekî giring e 

Wê li îranê biteqe? 

Sedî sed. Tevî ku di siyasetê de 
gotin zehmet e, lê ez dibêjim ji 
sedî sed wê Rojhilatê Kurdistanê 
di demek nêzîk de azad bibe. Ro- 
java jî bi heman awayî, ji ber vê 
yekê divê em xwe amade bikin. Ji 
ber ku pêwîstiya wan bi me heye. 
Pêwîste niha li gel partiyên wan 
navçeyan bername bên danîn. Wê 
ev ji bo doza Kurd bibe serkefti- 
nek mezin. Ez nabêjim, wê rejîma 
îranê bê hilweşandin, lê ya niha 
namîne û wê azad bibe. Ji ber vê 
yekê bihara Kurdistanê ye. Divê 
partiyên herçar parçeyên Kurdis- 
tanê kom bibin. Eger çi tişt nebe 
bi hevre rûnin û çayekê vexwin, 
behsa wê yekê bikin ku ev derfeta 
li pêşiya me çawan bibîn. Ji ber 
derfetek ji bo pirsa Kurd e û ew jî 
li gel min giring e. Dibe ku ev bi 
hinek kesan ne xweş be, mînak, 
dibe ku filan partî zerer bike, lê bi 
giştî ji bo pirsa Kurd serkeftinek 
herî mezin e. Ji ber vê yekê ez dû- 
bare dikim ku lidarxistina kongre 
yan konferansek giştî ji bo parti- 
yên her çar parçeyên Kurdistanê 
di vê demê de gelek giring e. 

Herêma Kurdistanê dikare 
100 salan gaza Ewrûpa 
dabîn bike 


Di nav zeviyên Kurdistanê de heta niha 49 bîrên petrolê hatine vekirin 
û tê texmînkirin ku di nav van zeviyan de rezerva Herêma Kurdistanê 
ya gazê di navbera 1,9 heta 7,4 Milyar bermîl petrol heye. 



şesaziya petrol û gazê ji bo abo- 


Hawar Ebdûlrezaq Hewlêr 

R êveberê giştî yê şîrketa Pet- 
roleum Keystone Gulf a Birî- 
tanî, Todd Kozel peymana 
hilberîna petrolê li zeviya Şêxan 
bi destxistiye. Navbirî ragihand 
ku zeviyên Şêxan li seranserî 
îraqê ji bo hilberîna petrolê ze- 
viya herî mezin e û got: "Wê zevi- 
yên petrolê yên Şêxan bibe yek 
zeviyên herî mezin ên petrolê, ne 
tenê li Herêma Kurdistanê; belkî 
li îraqê jî.” Kozel bal kişand ser 
wê yekê ku tê texmîn kirin di nav 
wê zeviyê de, 1.9 heta 7.4 milyar 
bermîlên petrolê heye. 

Heta niha Hikûmeta Herêma 
Kurdistanê li gel 41 şîrketên bi- 
yanî (ku ser bi 17 welatên cûda 
ne) 37 peymanên hilberîna pet- 
rol û gazê, mor kiriye. 

The Oil & Gas Year' gaz û 
petrola Kurdistanê dide 
nasîn 

Herêma Kurdistanê bi pirtûkek 
bi navê 'THE OIL & GAS YEAR' 
sektora hilberînê di warê gaza 
xwezayî û petrolê de bi cîhanê 
dide naskirin. Ev jî beşa duwem a 
wê pirtûkê ye. 

Roja 3'ê Adar a 2011'an ew pir- 
tûk di merasîmekê de bi amade- 
bûna Serokê Hikûmet û Wezîrê 
Çavkanî û Xwezayî yê Herêma 
Kurdistanê, li otela Rotana li 
Hewlêr xistin pêşberî xelkê. Di ^ 
wê merasîmê de xwediyê şîrketa J 
Genel Enerji ya Tirk, Mehmet Ser- ~ 
pîl ku ji sala 2002'an ve di warê <| 
dîtin û hilberîna petrolê de li He- 
rêma Kurdistanê kar dike, bû 
xwediyê xelata kesayetê salê. 
Navbirî li zeviyên petrolê yên 
Teqteq û çend herêmên din ên 
Herêma Kurdistanê kar dike. 

Di wê pirtûkê de nirxandina ji 
bo kar û çalakiyên pîşesaziya pet- 
rol û gaza Herêma Kurdistanê di 
12 mehên derbazbûyî de hatiye 
kirin. 

Ji bo hezaran kesî derfeta 
kar 

Di beşek din a wê pirtûkê de 
hevpeyvînek taybet li gel Wezîrê 
Serwetên Xwezayî yê Herêma 
Kurdistanê Dr. Aştî Hewramî ha- 
tiye kirin û behsa peymanên pî- 


riya Herêma Kurdistanê dike û 
dibêje: "Pîşesaziya petrol û gazê 
ji bo bilindkirina rewşa aboriya 
Herêma Kurdistanê ne tenê 
hêzek e, belkî li Kurdistanê der- 
feta kar ji bo hezaran kesî dabîn 
dike. Me heta niha 2 santral da- 
mezirandine û ya 3. jî di damez- 
randinê de ye.” 

Yek ji îstatîstîkên di pirtûkê de 
ew e ku bi armanca hilberîna di 
warê petrol û gazê de 41 şîrketên 
biyanî hatine Herêma Kurdistanê. 
Di nav wan de jî çend şîrketên 
mezin ên wekî; Aspect a Kanadî, 
Murphy a Amerîkî, Genel Enerjî 


ya Tirkî, NDO ya Norveçî û Petro- 
leum Gulf Keystone ya Birîtanî 
hene. 

Derbarê wirdekariyên Hikû- 
meta Herêma Kurdistanê li gel 
şîrketên biyanî, di wê pirtûkê de 
cih ji wê yekê re hatiye dayîn ku, 
'Hinek ji xalên di nava peymanên 
Herêma Kurdistanê de ewqas 
baldar in û karîna rakêşana lîstik- 
vanekê li tevayî cûrekê mezina- 
hiyê de heye.' 

Ji sala 2003'an ve 49 bîrên 
petrolê hatine kolandin 


Li gor wê pirtûkê û gotinên Hi- 
kûmeta Herêma Kurdistanê pet- 
rola Herêma Kurdistanê ya yedek 
digihe 45 milyar bermîl. Ji sala 
2003'an ve 49 bîrên petrolê di 
nav sinorên Herêma Kurdistanê 
de bi armanca dîtina petrolê ha- 
tine kolandin. 

Di nava wê pirtûkê de nexşeyek 
tê nîşankirin ku heta niha di nava 
sinorê Herêma Kurdistanê de 40 
zeviyên petrolê hene û niha pet- 
rol di piraniya wan de hatiye 
dîtin. Ji wan jî; Tawkê, Teqteq, 
Bazyan, Şêxan, Sersing, Berde 
Reş, Mîran, Çemçemal, Akrê û 
hwd... 


Xwediyê şîrketa Genel Enerji ya 
Tirkî, Mehmet Serpîl ji ber karên 
xwe yên di warê petrola li Kurdis- 
tanê de, wekî kesayetê salê hat 
destnîşan kirin û şîrketa wî li He- 
rêma Kurdistanê xwediyê 6 pro- 
jeyên hilberîna petrolê ye di wê 
derbarê de dibêje: "Niha armanca 
berhemê rojane yê herdu zeviyan 
ew e ku bigihe 100 hezar bermîl 
petrol û gelek jî nemaye bigihin 
wê hêjmarê. Em hewl didin ji bo 
berhemê rojaneya Teqteq di ro- 
jekê bigihêne 90 hezar bermîl, ji 
ber vê yekê tê çaverêkirin ku ber- 
hemê rojane yê herdu zeviyan 
heta dawiya 2011'an bigihe 170 
hezar bermîlên petrolê.” 

Lê Sepîl ew yek jî ragihand ku 
pêwîst e di demek herî nêzîk de 
di nava sinorê Herêma Kurdis- 
tanê de boriyên petrolê hebin. 
Wekî alternatîfek ji bo boriyên 
petrola Kerkûk û herwiha ji bo 
lezkirina proseya rêkirina petrola 
Herêma Kurdistanê. 

Li Herêma Kurdistanê di 
navbera 106-212 trilyon 
m3 gaz heye 

Derbarê kêrhatina xaka He- 
rêma Kurdistanê di warê pîşesa- 
ziya petrol û gazê de, Rêveberê 
Giştî yê Grûba Enerjiya Forbîs 
Ehmed Seîd di wê baweriyê de ye 
ku pêşeroja pîşesaziya Herêma 
Kurdistanê geş e û got: "Ji ber ku 
Herêma Kurdistanê di aliyê jeolo- 
jiyê de li gor welatên din metirsî 
kêmtir e, çi dema ku proseya si- 
yasî pêşket, wê bi awayek berçav 
bazara pîşesaziya serwetên xwe- 
zayê yên herêmê bilind bibe.” 

Wezîrê Serwetên Xwezayî yên 
Herêma Kurdistanê derbarê xwe 
amadekirina Herêma Kurdistanê 
bo tevlîbûna projeya Nabûko 
diyar kir ku Herêma Kurdistanê 
demek dirêj dikare gazê ji bo wê 
projeyê dabîn bike. Aştî Hawramî 
di wê pirtûkê de dibêje: "Li gor 
xemilandina hikûmet û hinek 
kesan, niha li Herêma Kurdistanê 
106-212 trilyon m3 gaz heye. 
Eger ev hêjmar li gel projeya Na- 
bûko bê berhevkirin, biryar e gaz 
ji Rojhilata Navîn bigihin Ewrûpa 
û pêwîstiya vê projeyê di salekê 
de bi 31 milyar m3 gaz heye. Wê 
demê em dikarin pêdiviyên nêzî 
100 salên wê projeyê dabîn 
bikin.” 


Brîtanya daxwaza pelê 
mêwên Kurdistanê dike 

Xwediyê Kargeha Zeytûnî Awa Karzan Mistefa: Me par 2500 
kartonên pelên mêwan rêkir Brîtanya, em ê îsal zêdetir rêkin 


Newzet Mehmûd 


K arzan Mistefa Koyî sala 
1993'an ji dikanek biçûk a 
firotina tirşiyê li Silêmanî dest bi 
kar kir, lê xewna wî ji wê dikanê 
mezintir bû. Piştî 7 salan, zeytûn 
û tirşiya wî navûdeng bû. Nav- 
birî biryar girt ku di xaniyek kirê 
de kargehekê damezirîne, zeytû- 
nên Kurdistanê dane nava qûti- 
yan da ku êdî Kurd ji bo tirşî û 
zeytûnan çavê xwe nedin Tirkiye 
û îranê. 

Niha berhemên kargeha Zey- 
tûnî Awa, bi taybet jî "Pelên 
mêwan û Tirxêne” bi rêya Kur- 
dek rûniştvanê Londonê yê bi 
navê Teha Hacî Ebdûl ve digihin 


Brîtanya. Ev cara yekeme Brîtanî 
daxwaza perên mêwan û tirxêne 
ji Kurdan dikin. 

Teha karê bazirganiyê dike û 
kelûperên Ewrûpî tîne Herêma 
Kurdistanê. Lê sala 2009'an bir- 
yar da ku berhemên Kurdistanê 
jî li gel xwe bibe Ewrûpa. Her 
çendî tenê ew ji bo nasandina 


berhemê welatê xwe dike, nekû 
bazirganî; "Me sala derbazbûyî 
barek ji berhemên Zeytûnên 
Awa birin Londonê. Ji derveyî 
Kurdan, li gel Brîtaniyan jî gelek 
hat pejirandin. Bi taybet jî tir- 
xêne û pelên mêwan.” Ji wê 
demê ve êdî Teha dest bi birina 
pelên mêwan û tirxêneyên Kar- 


zan bo Ewrûpa kir. 

Ji ber vê yekê niha ew tirxê- 
neya ji bo Ewrûpa tê amadeki- 
rin, şoriya wan hatiye kêmkirin. 
Teha Hacî Ebdûl dibêje: "Pelên 
mêwan jî li gel wan gelek pe- 
send in. Ti madeyên parastinê di 
nav de nîne, bi ava leymonê di- 
parêzin û hildigirin.” 


Teha dema berhemên Kurdis- 
tanê di şûşeyan de li sûpermarke- 
tên Brîtanya dibîne, xwe bi 
bextewar dibîne û dibêje: "Dema ez 
wê yekê dibînim, ez gelek kêfxweş 
dibim û fikra qezencê nakim. Tenê 
fikra welatê xwe dikim.” 

Ji derveyî hilberîna kargeha 
Zeytûnî Awa, Teha her carekê 
ava Banîxêlan li gel xwe dibe 
Ewrûpa, "Ez dixwazim di xwa- 
ringehan de ava Banîxêlan bibî- 
nim û xelk vexwin. Bi rastî bi 
wan ew av gelek xweş e.” 

Li ser daxwaza Brîtaniyan, 
Karzan Mistefa Karzan, tenê sala 
derbazbûyî 2500 karton pelên 
mêwan ên di nava şûşeyan de, 
rêkirine Brîtanya. 

















Spor 

Bihayê Eren bû 10 Milyon Euro 


►Bayer Leverkusen 
sal û nîv berê bi 5 Mil- 
yon Euro ew stand 


►Eren li Leverkusenê 
performanseke baş 
nîşan da û kete nava 8 
futbolvanên Almanya 
yên bihayê wan giran 

Koln (Rûdaw) - Sal û nîv berê 
Leverkusenê wî bi 5 Milyonan ji 
FC Baselê standibû, lê niha bi- 
hayê wî bû 10 Milyon Euro. Eren 
niha yek ji bihatirîn futbolvan e di 
nava 8 futbolvanên biha yên Lîga 
Alman de. 

Futbolvanê Kurd Eren Derdi- 
yok di Bayer Leverkusenê de per- 
formanseke bi hêz û sezoneke 
serkeftî derbas dike. Eren di se- 
zona 2010/2011'an de di 27 
maçan de tenê yek car neket nava 


kadroya ll'an û di 26 maçan de 
leyîst. Di van 26 maçan de Eren 
Derdiyok 5 gol avêtin, 5 pas dan 
hevalê xwe û ew jî pê gol avêtin. 
Eren gola dawî roja 20'ê Adarê di 
maça ligel Schalke 04 de avêt. 
Herwiha Eren 8 caran jî ji bo Le- 
verkusenê di Lîga Ewrûpa de 
(UEFA Euro Leage) cîh girt û di 
van maçan de 2 gol avêtin. Eger 
tîmeke din bixwaze Eren ji Lever- 
kusenê bistîne û têxe nava kad- 
roya xwe divê 10 Mîlyon Eûro 
bide. 

Bayer Leverkusen niha di ta- 
bellaya Lîga Alman de tevî 55 
pûanan di rêza duyem de cîh di- 
gire. Piştî 7 maçan sezon bi dawî 
dibe û tê çaverêkirin ku Leverku- 
sen di nava her sê tîmên serkeftî 
de cîh bigre û rasterast tevlî Lîga 
Şampiyonan a UEFA'yê bibe. 

Eren Derdiyok di sala 1988'an 
de li bajarê Baselê hatiye dinyayê; 
bavê wî ji Dêrsimê û diya wî ji Pa- 
zarcika Mereşê ye. Eren ji sala 
1994'an heta 2005'an di tîma 


BSC Old Boys Basel de leyîst û 
paşê kete nava tîm Baselê, heta 
sala 2009'an. Eren ji 8'ê Tebaxa 
2009'an ve li Bayer Leverkusenê 
dileyîze û ji ber ku hevwelatiyê 
Swîsreyê ye di maçên navnetewî 
de formaya Swîsreyê li xwe dike. 
Bayer Leerkusenê ji bo Eren Der- 
diyok 5 Milyon Euro dabû Baselê, 
lê niha ji ber performanseke ser- 
keftî bihayê Eren bilind bû 10 
Milyon Euro. 

Eren di sezona 2009/2010'an 
de ji bo Bayer Leverkusenê 11 gol 
avêtin, di sezoneke pêştir de, 
2008/2009'an de ji bo FC Basel a 
Swisreyê 9 gol avêtibûn. 

Di heman sezonê de Stefan Ki- 
essling jî 5 gol avêtin; lê di sezona 
2009/2010'an de Kiessling ji bo 
Leverkusenê 21 gol avêtibûn. 

Lê ligel sezoneke serkeftî an- 
trenorê Leverkusenê Jupp Heync- 
kes (65) di sezona sala bê de 
namîne û diçe Bayern Munchenê, 
lê Eren heta 2013'an dimîne. 


Lîg 

Maç 

Gol 

Dem/Deqe 

Lîga Almanya 

25 

5 

1541 Deqe 

Lîga Ewrûpayê 

8 

2 

435 

Kupaya Almanya 

2 

3 

143 


"Ji Başûr bi xemsarî nezikê me bûn’’ 


►Serokê Kulûba Dal- 
Kurdê Ramazan Kizil 
aciz e: Me pilan kiribû 
em di vê mehê de bi- 
çûna Herêma Kurdis- 
tanê, lê bi xemsarî 
nêzikê me bûn û em 
naçin. 

Dalarna (Rûdaw) - DalKurd li 
aliyekî xwe ji bo sezona nû 
amade dikir û ji aliyê din ve dix- 
westhere Herêma Kurdistanê. Lê 
çûna Herêma Kurdistanê bi ba- 
weriya Serokê Kulûba DalKurd'ê 
Rmazan Kizil, "Jiber xemsarî û ne 
dilsoziyê, ev pilanê çûna me mi- 
xabin hat rawestin." 

Tîma futbolê ya Kurdên 
Swêdê, DalKurd ji bo sezona 
ku di 16'ê Nîsanê d destpê 
dike, lezgînî da amadekari- 
yên xwe. Li gor agahiyên ku 
Serokê Kulûba DalKurd'ê Ra- 
mazan Kizil dane Rûdawê, 
wan 4 futbolvanên nû tevlî 
kadroya xwe kirine û pêdiviya 
wan tenê bi futbolvanekî re 
heye. Kizil daxuyand, "Em ê heta 
roja înê wî futbolvanê jî diyar 



bikin û pê re peyman îmze bikin." 

Di çarçoveya amadekariyên se- 
zona nû de tîma DalKurdê hefta 
borî ligel tîma Norrkoping ku di 
lîga Alsvenska de dileyîze, maçekî 
dostanî leyist û 2-1 têk çû. Lê 
Kizil dibêje, "Ligel em bêyî forve- 
tên xwe leyîstin, dîsa jî encam ne 
xirab bû." 

Kizil da zanîn ku wan sponsor 
jî dîtine û niha formayên nû ku li 
ser navê sponsor jî hebe, amade 
dikin. 

Derbarê projeya çûna Herêma 
Kurdistanê de jî Ramazan Kizil 
axivî û rexne li berpirsên spore 
yên Herêma Kurdistanê girt. Kizil 
wiha axivî. "Dawûd Bawerî xwes- 
teka me diyarî berpirsên Fede- 
rasyona Futbolê ya Herêma 
Kurdistanê kir û roja 17'ê Adarê 
nûnerê Federasyonê Safîn tele- 
fonê min kir. Min jê re armanca 
serdana me kir û got em dixwa- 
zin ev qas roj bimînin, bi çendîn 
tîman re maçan bileyîzin û 
hinek têkiliyên dostanî çêkin. 
Wî jî got ez ê ji bo van daxwazi- 
yên te li derfeta binêrim û lêko- 
lîn bikim û di nava du rojan de 
bersiv bidim te. Lê pênc roj der- 
bas bûn ti bersiv neda me, em lê 
geriyan bersiva teefona me jî 
neda. Ev ne dilsozî ye, xemsarî 
ye." 



Temenê wî 22, bejna wî 1.91, numara forma wî 19 û bihayê wî 10 Milyon Euro 



Kampanya aboneyan 
a Newrozê 


Rûdaw bi helkefta meha Newrozê kampanyek 
nû destpê dike. Heta dawiya Adarê bibe abone û 
3 mehan bêpere Rûdawê bixwîne. Piştî 3 mehan 
abonetî otomatîk bi dawî dibe. Ji bo abonetiyê forma jêr 
ya abonetiyê dagire û ji Rûdawê re bişîn. Zûtir û hêsantir bi rêya e-mail 
dibe: navê xwe, hejmara telefona xwe û navnîşana xwe ji info@rudaw.eu 
re bişîn û di zûtirîn demê de Rûdaw dighije ber destê we. 

Abonetiya Rûdaw 

Ez dixwazim ji bo dema 
□ Şeş mehan G Salekê Q Vekirî 
bibim aboneyê/ya rojnameya Rûdaw. 

Rojnameya min heftane bişînin vê navnîşanê 


Nav 

Paşnav 

Navnîşan 


Telefon a min 
E-Mail a min 


Buhayê abonetiyê ji vê kontoyê bikşînin; 

Hejmara kontoyê 
Şîfreya bankê (BLZ) 

Bank 

Xwediyê kontoyê 


Dem û cîh:. 


Destnîşan:. 


Anjî ez ê bihayê abonetiyê bişînim ser kontoya Rûdawê ya li jêr 
û dekontoya wê ji navnîşana Rûdawê re bişînim. 

Bihayê abonetiya salekê ji bo nav Almanya: 60Euro 

Bihayê abonetiyê şeş mehan ji bo nav Almanya: 30Euro 

Ji bo abonetiya derveyî Almanya, pêwendî ligel Rûdawê deynin. 


Hesabê Rûdaw 

Rudaw Media GmbH 
Bank Deutsche Bank Köln 
Konto Nr 2450161 
BLZ 37070024 


Navnîşan 

Rudaw Media GmbH 
Gutenbergstr. 63a 
50823 Köln / Almanya 
info@rudaw.eu 

Nerîn 


Oral Çalişlar 


Ronesansa Kurdan 



D i newroza Amedê ya bi rengên kesk û sor û 
zer ku ji aliyê sed hezaran ve hat pîrozkirin 
de, kesên homoseksuel bal dikişandin. 

Gelê Kurd weke civakekî ku tenê gotina 
mêran tê de derbas dibe, civakekî kevneşop û 
sergirtî tê zanîn. Di nava Kurdan de, heta de- 
meke nêzîk, wisa atmosfereke civakî ya hişk 
hebû ku jin û mêr nikaribûn li cem hev rûnên. 
Dema we ji zilamekî Kurd re dipirsî, "Çend zaro- 
kên te hene?”, wî tenê hejmara kurên xwe digot. 
Homoseksuelî jî wisa tiştek bû ku mirov nika- 
ribû bifikire. 

Serokê Şaredarê yê Sur a Amedê Abdullah De- 
mirbaş, ji bo pîrozbahiya Newrozê çûbû Çêw- 
likê. Ev bajar di herêmê de wek bajarê herî girtî 
û kevneşop tê naskirin. Di taştê de ez û Serok 
Demirbaş em axivîn, got ku "li Cêwlikê di şahiya 
Newrozê de ji 10 hezar kesan sedî 60 jin bûn û 
ev tişt ji bo Çêwlikê wk tabloyek bê hempa ye.” 

Qada Newrozê ku dikeve nav sînorên Şareda- 
riya Baglarê, bi rengên xwe yên cûda ji aliyê 
sosyolojîk ve wêneyeki gelek balkêş derxist 
holê. Li aliyekî jin û keçên nixaftî, li aliyê din ke- 
çeke ku cilê dekolte li xwe kiribû; di navbera 
wan de xortekî dîlan digirt û li kêleka wan jî zi- 
lamekî kal sercade raxistibû û nimêj dikir... 

Gelek bombe li serê Kurdan rijandin. Bi heza- 
ran Kurd bûn qurbanê şerê ku ev 25 salin di- 
dome. 

Kurd, weke ku ji tabloya Newrozê jî tê xuyaki- 
rin, di tekoşîna ji bo nasnameya xwe de ji ser 
lingan neketin. Digel ku dijberê wan pir bi hêz- 
tir e, lê dîsa jî paşve gav neavêtin. Tişta herî bal- 
kêş ew e ku ev bûyer di nava Kurdan de bûn 
sedemên pêşketineke çandî ya kûr û bi hêz. 

Di navbera Kurdê 25 sal berê û Kurdê niha de 
ji aliyê zanista civakî û çandî de gelek cudahî 
hene. Kurdan bandora xwe li ser nêzikahî û ra- 
manên ku Tirkiyê birêvedibin jî çêkirin. Nêzika- 
tiya hêzên otorîter a derbarê Kurdan de her diçe 
tê guhertin. 

Lê Kurd dema ku Tirkiyeyê diguherînin, gu- 
hertina herî bi hêz di nava xwe de dikin. Ji ra- 
manên wek, 'Kurd hê jî civakeke feodal in' 
bawer nekin. Jinên Kurd ku heta duh nikaribûn 
ji malê derkevin der û dema bi zilamekî re dia- 
xiviyan stuyê xwe xar dikirin, niha di her aliyê 
jiyanê de dibin xwediyê hêz û bandorê. Di mî- 
ting, meş û şahiyan de bi qasî mêran, ji mêran jî 
zêdetir êdî jin cîh digirin. Di rêveberiya partiyan 
de, di şaredariyan de, di parlamentoyê de, li her 
derê rêjeya jina Kurd nîvî nîvî ye. 

Mêrbazên ku bi alên keskesor dihatin qada 
Newrozê, li kêleka wan zilamê ku bi bandên 
kesk û sor û zer xwe xemilandibû û nimêj dikir, 
asta pirçandiyê, asta guhertina ku Kurdan di 
nava xwe de kiriye, nîşan dide. Kurd di demeke 
ronesansekî rastîn de dijîn. Tirkiyeya nû wê bi 
van Kurdên nû bê avakirin. Ev pir rengînî ye ku 
li Rojhilatê Tirkiyê derketiye û bilind dibe, di- 
kare li Rojavayê Tirkiyê jî çandeke pir rengîn 
lezgîntir bike. Ronesansa Kurdan dikare bibe 
ronesansa Tirkiyê. Siyasetmedar û hêzên siyasî 
yên ku vê tabloyê bibînin, dikarin bimînin. 

Bayram Ayaz 


Çima rêxistinên AKPê xwedî 
li Newrozê dernakevin? 



D izanim, xwen- 
devan wê bi 
vê sernivîsê 
matmayî bimî- 
nin: Ev ji ku 

derket? 

Carna hin bûyer diqewi- 
min, bi xwe re gelek pirsên 
şêlû zelal dikin. Newroz mi- 
jareke wisa ye. 

Em welatparêz bi salane 
dibêjin: Divê tevgera aza- 
dîxwaza Kurdistanê bi her 
awayî xwedî li nasname û 
ziman û çanda xwe derkeve 
û li Bakurê Kurdistanê rê- 
xistina xwe pêkbîne û mafê 
xwe bixwe îdarekirinê ji 
xwe re bike armanca se- 
reke. 

Ev bernameyeke siyasî 
ye. Em vê bernameyê bi sê 
gotinan/armancan pêşkêş 
dikin: Gel, Welat, Serwerî. 
Wateya van sê stûnan hi- 


Bernameya si- 
yasîdivêji stû- 
nan pêk bê: Gel, 
Welat û Serwerî 


nekî zelal bikin. 

Em xelkekî xwedî dîro- 
kekî dûrûdirêj in. Dinya me 
wek KURD dinase. Kurdbûn 
nasnameya me ye, kurdî zi- 
manê me. 

Em binecihên herî kevn ê 
vê axê ne, bi kêmasî heşt- 
neh hezar sal in şêniyên vê 
deverê ne. Navê vê sêgo- 
şeyê Mezopotamya ye, ba- 
kurê Mezopotamyayê bi 
nasnameya me û bi navê 
Aşûrî-Suryanî-Keldani-Er- 
meniyan tê binavkirin. Dî- 
rokvan, erdnîgar, etimolog 
di lêkolînên xwe de vî we- 


latî zêdetirî hezar salî ye 
wek KURDÎSTAN bi nav 
dikin. KURDÎSTAN axa bav 
û kalan e, KURDÎSTAN we- 
latê me ye. 

Xala sisiyan ronî û aşkere 
ye. Xelkek xwedî welatekî 
xêrûbêr mafê wî ye li ser 
axa xwe bi zimanê xwe, bi 
rêvebiriya xwe serwerê we- 
latê xwe be, xwe bixwe 
îdare bike, bi hemî nîşan û 
hêjayiyên xwe. 

Doza me Kurdan ev e. Ev 
daxwaza Kurdan hemî 
çaxan hebûye. Gelê me 
caran serwerê welatê xwe 
bûye û kariye xwe bi xwe 
îdare bike. Lê sedsala dawî, 
demê dewletên netewî 
hatin damezirandin, me ne- 
karî dewlet damezirînin û li 
ser axa xwe bûn bindest. Ev 
sed sal e Kurd ji bo vê li 
berxedidin, gelek qurbani- 


yan dan û hê jî didin. 

Kilîta doza Kurd û Kur- 
distanê ev sê armanc in. 

Kurdbûn (nasname), 
Ziman (kurdî), û welat 
(Kurdistan) sê kilîtên se- 
reke wê me bigihînin aza- 
diyê û rizgariya welat. 
Newroz jî êdî di nav hêjayi- 
yên çandî de bûye nîşan û 
pîvaneka ji hevdu cûda ki- 
rinê. 

Di dîroka Osmaniyan û 
Tirkiyê de sê dijminên herî 
xedar yên Kurdan hebûne: 
Ittihat-Terakî, Kemalist û 
Ergenekonî (yanî neokema- 
list). AKP ne Ergenekon e. 

Li dijî Ergenekonê hevpey- 
man e. Lê partiyeka li nî- 
şana azadiyê Newrozê 
xwedî dernekeve, ne par- 
tiya me Kurdan e. 

Newroza we pîroz be! 


Wladimir Van Welgenburg 


Zêdebûna rêjeya ciwanan 
li Kurdistanê metirsîdar e 



E w rewşa nû ku li 
welatên cuda yên 
Rojhilata Navîn 
çêbû, çêdibe bi gelek awa- 
yan tê şirovekirin. Şiroveyek 
jî ew e ku li van welatan astê 
bêkariyê di nav ciwanan de 
pir bilind e. Li Kurdistanê jî 
ku rêjeya herî zêde ya xelkê 
ji ciwanan pêk tê, dikare di 
pêşerojê de bibe jêderê pirs- 
girêkan. 

Li Rojhilata Navîn hizreke 
wisa heye ku her çiqasî za- 
rokên mirov bêtir bin, ji bo 
dahatû baştir e. Wek mînak, 
di heyama şerê îran û îraqê 
de rêjîma Saddam Huseyîn 
bi bernameyeke taybet hev- 
welatî dehif didan ji bo ku 
zarokan çêbikin. Niha hikû- 
meta Kurd jî bi heman sîs- 
temê kar dike. Herwiha 
Serokwezîrê Tirkiyê Erdo- 
gan malbatên Tirk dehif 
dide ku heta ji wan bê zaro- 
kan çêbikin. Ev rewş bi awa- 
yekî ye ku ciwanên di bin 
temenê 24 salî de, rêjeya ji 
sedî 50-65'ê daniştvanên 
Rojhilata Navîn pêktînin. Ev 
jî di demekê de ye ku he- 
bûna van ciwanan dikare 
pirsgirêkên mezin çêbike. 

Bîrdozek heye ku wek 
'Youth Bulge' (zêdebûna ci- 
wanan) tê naskirin û xwe- 
diyê wê Geunnar Hiensohn 
e. Li gor vê bîrdoziyê se- 
demê nebûna aramiyê û ser- 
hildan û şerên sivîl li her 
welatekî ew e ku rêjeya ci- 


Ji bo sînordar- 
kirina rêjeya 
anîna zarokan 
bernameyek 
baş divê 


wanên bêkar li wî welatî 
zêde bûye. Mebesta xwediyê 
vê bîrdoziyê welatên ku li 
wan rêjeya ciwanên ji 15-29 
salî di ser ji sedî 20'ê rûnişt- 
vanên wî welatî be. Ev rewş 
jî nêzîk e ji rewşa ciwanên 
Herêma Kurdistanê. 

Loma jî gelek pispor û bi 
ser de jî raporeke NATO jî 
hişyariyê dide derbarê bi- 
lindbûna rêjeya ciwanan li 
Rojhilata Navîn. Ji ber ev yek 
hem aramiyê ji holê radike û 
hem jî dibe sedemê çêkirina 
guherînan. 

Wek mînak di sala 
2004'an de pisporê berê yê 
Dezgeha Sîxuriyê ya Ame- 
rîka CIA, Graham Fuller, 
behsa wê yekê kiriye ku bi- 
lindbûna rêjeya ciwanan li 
welatên Misilmanan dibe se- 
demê guherandina rêjîmên 
van welatan. Ev jî ji ber ku li 
van dewletan şiyana hikû- 
metan nîne ku pêşerojeke 
xweş ji van ciwanan re miso- 
ger bikin. Li gor hinek pispo- 
ran, ev ciwan berê xwe didin 
tundûtûjî û hişkiya olî û 
îdeolojîk, lê hinek pisporên 


din dibêjin ku ev yek dikare 
bibe sedemê daxwazkirina 
azadî û demokrasiyê, eynî 
wek tiştê ku niha li Misir û 
Tunusê û welatên din çê- 
dibe. 

Li Kurdistanê jî hebûna vê 
hejmara zêde ya ciwanan 
dibe sedemê derketina pirs- 
girêkan. Li gor axaftinên ni- 
vîskarê babeteke zanistî li 
zanîngeha pizîşkî ya Hew- 
lêrê, Kurdistan di pêşerojê 
de ji ber zêdebûna rêjeya ci- 
wanan rastî pirsgirêkên 
ciddî tê. Girtina rê li ber vê 
yekê jî ew e ku Hikûmeta 
Herêma Kurdistanê malba- 
tên Kurd dehif bide ku hej- 
mareke kêmtir a zarokan 
çêbikin û bi vî rengî şansê ci- 
wanên ku xwendina xwe 
xilas dikin ji bo dîtina kar zê- 
detir bike. Li Çîn û Tayland jî 
niha hikûmet vê yekê dike. 

Ev nivîskar wisa dibînin 
ku egera wê yekê heye di pê- 
şerojê de hejarî li Kurdis- 
tanê wê zêde bibe û nebûna 
aramiyê wek ku li Afrîka 
heye li Kurdistanê jî belav 
bibe. Her çiqasî rast e ku he- 
bûna petrolê wisa dike ku 
astê hejariyê heta cihekî sî- 
nordar bimîne. 

Tiştê ku di sala 2006'an de 
li Helebce qewimî û tê de 
monûment hat şewitandin, 
tevî tiştê ku di sala 2009'an 
de li Pîremegrûn qewimî, 
mînaka wan pirsgirêkane ku 
di pêşerojê de li Kurdistanê 


derdikevin. Di van herdu 
rewşan de jî, wek Misir û Tu- 
nusê, ciwan rastî pirsgirê- 
kên pisîkolojîk hatibûn, ji 
ber nebûna kar û hebûna 
gendeliyê û nezelaliya pêşe- 
roja wan. 

Lewra pêwîst e Hikûmeta 
Herêma Kurdistanê xelkê 
dehif bide ku anîna zarokan 
kêm bikin. Tevî ku tiştekî 
wisa li gor çandeke konser- 
vatîv dijwar e. Niha Hikû- 
meta Herêma Kurdistanê 
berevajî vê yekê tevdigere, ji 
dêlva xelkê dehif bide ku 
anîna zarokan kêm bikin, 
karmendên ku zarok ji wan 
re çêdibin bihnvedaneke 
demdirêj dide wan. 

Hikûmeta Kurdistanê di- 
kare sektora çandinî û tû- 
rîzm û înternêtê geş bike, da 
ku derfetên kar zêde bibin. 
Niha piraniya ciwanan tenê 
dikarin ji bo hikûmetê kar 
bikin, lê bi rêjeyeke sînordar. 
Pir baş e ku Hikûmeta He- 
rêma Kurdistanê hewl dide 
astê xwendinê bilind bike, lê 
xwendin bê derfetên kar ên 
baş bê bandor dimîne. 

Her tiştê ku di pêşerojê de 
ji aliyê van ciwanan biqe- 
wime, Hikûmeta Herêma 
Kurdistanê bi xwe jê berpir- 
siyar e. Loma wisa baş e ji 
niha ve bernameyeke baş ji 
bo sînordarkirina rêjeya 
anîna zarokan û peydekirina 
derfetên zêde yên kar 
deyne. 




















Hejmar 88 I RÛdaW 


Tendirustî/Îlan 


15 


Zerarên cigarê û alkol ji diran re 


Li cîhanê bi milyonan mirov 
dibin qurbanê kişandina cigarê 
û vexwarina alkolê. Ev herdu 
madde jî zerarek gelek mezin 
didin organên bedena mirov. Ji 
van organan diran jî parek 
gelek girîng digre. 

Çi bandora bêhoşkerekan li 
ser diran heye? 

Dr. Ehssan Nebîzadeh: 

Wextê ku em li diran dinêrin û 
kontrol dikin hingê hîn baştir 
ew zerar baş diyar dibe. Cigare, 
haşhaş, merîvana û her wekî 
din ew maddeyên ku di nav wan 
de nîkotîn heye hemû bandorek 
xirab li ser diran dikin. Mînak 
herçiqas ku çay û qehwe este- 
tîka diran xirab bikin jî, lê wek 
wan maddeyên bi nîkotîn zerar 
nadin diran. Lê dema ku em bi- 
nêrin cigare û alkol tê kişandin 
an vexwarin, şopa wan dimîne. 
Ji ber ku li ser diran wek zela- 
qek pir zirav heye, dema ku ew 
nîkotîn li ser dimîne bi rêya wê 
xwe demek dirêj li ser diran di- 
gire û zerarek pir mezin dide 
diran. Ji ber ku bakterî dixwazin 
xwe bi cihek wek zelaq ve big- 
rin. Dema ku nîkotîn hebe ev ji 
bo wan bakteriyan dibe wek hê- 
lînê. Ji ber ku nîkotîn xwe bi 
wan siluleyên nav goştê diran 
de bicîh dike û xwe berdide nav 
xwînê. Nîkotîn wan damaran 
disekinîne û hişk dike ango di- 
fetisîne. Wê demê xwîn nikare 
biherike; dema ku neherike 
hingê jî goşt xwe ji piduya ber- 



dide û diran tazî dimîne, hingê 
jî bakterî li wir cîh digrin û 
diran xirab dikin. 

Di kîjan alî de alkol zerarê 
dide diran? 

Wek tê zanîn diran bi xwe ji 
estî çêdibe, alkol jî wan silule- 


yên estî dişewitîne. Wextê estî 
çêdibe jê re osteoplast û ostek- 
las tê gotin û osteoplas siluleya 
tim zêde dike. Dema ku ew si- 
lule bên fetisandin ew beşa si- 
lule ku estê çêdibe, nahêle estî 
pêşbikeve. Ji ber ne pêşketina 
estî êş dest pê dike. Ji ber diran 
jî estî ye, zerarê herî mezin dide 
distîne; ji ber wê ye ku em dibê- 
jin divê mirov xwe ji alkolê jî 
dûr bixin. 

Amadekirin: Zelal Çelîk 


*Dr.Ehssan Nebîzadeh jiRoj- 
hilatê Kurdistanêye û li Belçika 
bijîşkê diranan e. 



Xaçepirs 

Çeperast: 1- Serokê 
şoreşa başûrê Kurdis- 
tanê. 2- Bê ar, cir, xulk - 
Dost û yar - Ne germ e, 
cemidî ye (berepaş). 3- 
Lewitandin, pîskirin - 
Bav ji kurê brayê xwe re 
dibêje. 4- Kurê apê meriv 
(berepaş) - Pirsek (bere- 
paş) - Havîn, buhar, payîz 
û zivistan. 5- Di alema xi- 
ristiyanan de cejnek. 6- 
Bêyî wê kasêtên muzîkê 
naxebitin - Li Hollanda 


bajarek. 7- Lêborîn, azad- 
kirin (berepaş) - Jina bê 
mêr, darek. 8- Çêbû, hat 
dinyayê - Milletî, bi 
netew ve girêdayî. 9- Bi 
Soranî "xiyar" (berepaş) - 
Avaniyên piçûk (bere- 
paş). 10- Kesên nermik, 
insanên humanîst 
Namûs, agir 

Serejêr: 1- Nivîs- 
karekî Kurd. 2- Xwedayek 
Sumeran - Pûş û qirşên 


piştî çinîna zad, bermayî. 
3- Mal, hebûn, sermiyan - 
Şerm, heya. 4- Pişt, girik, 
tim (berepaş). 5- Ne 
bilnde, çûna ser hêsan e 
(berepaş) - Navekî zila- 
man, kurtkirina Bekir. 6- 
Ne polîtîk, hay ji polîtîkê 
nîne. 7- Bi Erebî "çav" - 
Di dîroka Sumeran de 
xwedayek - Bi Erebî "ez". 
8- Belasebeb, li ber he- 
wayê çûn. 9- Hacetek 
şewqê, cûreyekî lempê 


(berepaş) - Ciyên bi av, 
zevîyên şil (berepaş). 10- 
Bi Ewrûpayê çem û rûba- 
rek naskirî - Bi Erebî 
"şerm" - Agir, namûs, 
fedî. 11- Du tîpên gotina 
"zanîn"ê. 12- Dengê karik 
û bizinan. 13- Ne hişk, 
wek pembo. 14- Serê si- 
behê, şeveqa sibê (bere- 
paş). 15- Alîkarê muxtêr, 
serbest. 16- Resen, bi kok 
û bingeh. 


13 14 15 16 

Hefta pêş me çalakiyên Kurdan 


Rojîn cejna Newrozê pîroz dike 

CEJNA NEWROZÊ 

Roj: 26'ê Adarê 2011 
Saet: 17:00 

Cîh: IG-Initiativgruppe- 

Interkulturelle Begegnung Und Bildung ev. 

Karlstr. 50 

80333 Munchen 

Tel.: 0895446710 


Kongreya Komela Bizîşkên Kurd li Almanya 


Kongreya salane ya Komela Bizîşkên Kurd li Almanya 
wê di 09.04.2011 li bajarê Hannoverê were lidarxistin. 

Em bangî hemû bizîşkên Kurd dikin ku tevlî kongreyê bibin. 


Rêz û hurmetên dostanî 

Dr. Dr. med. Rassoul Faki 
Serokê Komelê 

Dem: 09/10.04.2011 li Hannover 
Navnîşan: Restaurant am Leineschloss 
(Am Niedersachsischen Landesparlament) 
Hinrich-Wilhelm-Kopf-Platz 1 
30159 Hannover 


Şahiya Newrozê li Kolnê 


Bi beşdariya çendîn hunermendan Newroz 
li Kolnê tê pîrozkirin. 

Amadekar: Senterê Kulturê Kurdî Koln 

Dem: Yekşem, 27.03.2011 
Saet: 15.00 

Cîh: Intersaal, Im Gewerbegebiet 12 A 
50767 Köln 




Rojnameya Rûdawê bi erzanî reklam û peyamên we dighîne 
bi hezaran sermayedar û xwendevanên Kurd 

Serîli me bidin: 

Buro:+49 (0)221-26 00 4002 
Mobil: 0152-54 86 5621 
e-mail: rudawname@googlemail.com 



www.rudaw.net 

Bi 3 zimanan we agahdar dike 
Nûçe û analîzên taybet û taze 

Bitikînin! 







































































































































Tu bi xwe ewirekl çêbike 

Tiştên pêwîst: Şûşe, ava germ û perçeyek cemed 


Çêkirin: Ava germ bike Ç 
nava şûşê û devê şûşê bi 
perçeyek cemedê bigire. Helma 
ku ji ava germ radibe bi cemedê 
dikeve, ew jî li ser hev kom / 
dibe û di nava şûşê de ewrekî r 
biçûk çêdibe. Ewrên ku em li \ 
ezmanan jî dibînin bi vî rengî I 
çêdibin. Helma ku li ser rûyê l 
erdê radibe li ezmanan bi he- f 
waya sar dikeve û ew weke 
ewir tê dîtin. \ 


i nava daristanekî, di nava golek mezin 
de tenê beqek dijiya. Beq ji tenêbûna 
ixwe 


dilteng bû û ji xwedê dipariya ku 
hevalek wê çêbibe. Rojekî beq li kenarê 
[UlM golê diponijî, dît ku mişkek ji wêda tê. 

Mişk ji beqê re got: Roja te baş birako! 

Beq bi kêfxweşîji mişk re got: Ev çend roj in 
min ji xwedê dixwest hevalekî bide min, tu bi xêr 
hatî. Mişk û beq bi he- 
valtiya hevdu gelekî 
şad bûn, lê belê şev ji 
bo wan gelekî bi zeh- 

met derbas dibû, ji ber ^ 4 

ku ew herdu jî bi tenê 

diman. Ew her difikirîn .1 û ' -^^8 

ka ew çawa vê yekê 

çareser bikin. Mişk 

pêşniyar kir ku tayekî 

bînin û bi lingên xwe 

ve girê bidin û dema ta 

bibizive, ew jî bên hev 

bibînin. Rojekê teyrek ji ezmanan hat û li mişk da û 
rakir jorê û dît ku li pey mişk beqek jî hat. Gelekî kêfa 
teyr hat, lewra bi lêdanekê du nêçîr bi dest xistin. 


Amedekirina rûpela zarokan: Sevda Şafîk 


Zarokno, kesê li 
vir xwe nezane 
dibînê bila rabê 
ser xwe! 


Tu jî dixwazî wêneyê xwe li vir bibînî? 
Ji me re bişîn: info@rudaw.eu 


Mamosta, ne ji ber ku nezane me 
ez rabûm, ji ber ku min nexwest 
ku tu tenê li ser piyan bî! 

Hestiyê ku mejiyê mirov diparêze 

R 

Mûyê serê mirovan 

Mirov pê dibîne 

p 


Z 

Mirov pê bêhn dike 

D 


V 

Ji bo xwarin, vexwarin û axaftinê 
bikar tê 

L 


V 

Tu pê maç dikî 

D 


L 

Pompeya xwînê, di deqîqê de 

60-80 caran lêdixe 

Z 


K 

Cihe ruvi u hinavan 



































